Pulau Bhasan Char : Negeri Baru Orang Rohingya Yang Terbuang?

Dalam salah satu artikel kami pada tahun 2018, kami telah menyebutkan tentang usaha kerajaan Bangladesh mahu membuka sebuah pulau yang dinamakan sebagai Bhasan Char; untuk digunakan sebagai penempatan bagi etnik Rohingya yang melarikan diri daripada Myanmar.

Kini, sudah hampir 2 tahun selepas artikel kami diterbitkan - masih belum ada kemajuan konkrit yang diketahui berlaku terhadap kemajuan dan pembangunan pulau ini, sehinggakan perpindahan yang dirancang berlaku belum membuahkan hasil.

Di mana silapnya? Apakah masalah yang menghalang usaha murni ini diteruskan?

Di antara semua negara-negara dunia, negara Bangladesh merupakan negara yang paling terkesan dengan kemasukan pelarian Rohingya ke dalam negara mereka.

Sejak bermulanya pembersihan etnik yang berlaku melibatkan pemerintahan junta tentera Myanmar ke atas etnik Rohingya, kem pelarian Kutupalong yang dibuka pada awal era 90-an tidak henti-henti menerima kemasukan pelarian berikutan kedudukannya yang dekat dengan sempadan Myanmar.

Pada ketika ini jumlah pelarian yang ditempatkan di kem Kutupalong sudah pun mencecah hampir 700,000 orang kesemuanya sehingga memerlukan pembesaran kawasan kem tersebut dilakukan, hanya bagi membolehkan lebih banyak kawasan kediaman sementara di buka.

Menyedari beban yang mereka tanggung, Bangladesh walaupun bukanlah sebuah negara yang layak dikatakan susah - terpaksa membelanjakan berjuta-juta ringgit dalam pelbagai bentuk bagi memastikan kebajikan pelarian Rohingya yang ada, sekurang-kurangnya terjaga.

Pada bulan Januari tahun 2020, kerajaan Bangladesh memilih untuk membuka sistem pendidikan mereka bagi membolehkan generasi muda Rohingya belajar agar tidak berlakunya fenomena 'generasi sesat' yang banyak membelenggu komuniti pelarian di serata dunia - dengan menggunakan sukatan matapelajaran diambil dari Myanmar.

Dianggarkan jumlah keseluruhan yang diperlukan untuk tahun 2020 dalam menyelia dan memperbaiki taraf hidup komuniti Rohingya di Bangladesh sahaja, memerlukan dana berjumlah RM3.8 billion untuk 700,000 di Kutupalong dan 400,000 lagi yang tinggal di bandar-bandar di Bangladesh.

Bagaimanapun, beban terbesar yang perlu disediakan sudah pastilah perlu disalurkan kepada pembangunan Pulau Bhasan Char - 'negeri baru' orang Rohingya.

Pada tahun 1997, kerajaan Bangladesh yang pada ketika itu di bawah kepimpinan Sheikh Hasina melancarakan projek yang dinamakan sebagai Projek Ashrayan - sebuah projek kelolaan kerajaan dan tentera Bangladesh bagi membina penempatan serta aspek-aspek keperluan lain untuk membantu warga Bangladesh yang hidup melarat disebabkan oleh bencana banjir yang kerap melanda.

Daerah-daerah yang terpilih untuk dibantu dipertanggungjawabkan kepada pasukan tentera bagi pembangunan dalam projek perintisnya. Selepas kejayaan perintis, Projek Ashrayan diteruskan ke fasa 2 meliputi lebih banyak daerah dengan pertambahan kerjasama pasukan tentera laut Bangladesh.

Pada penghujung tahun 2017, kerajaan Bangladesh meminda Projek Ashrayan fasa 3 dengan mengubah pelan awal mereka. Projek Ashrayan fasa 3 yang sepatutnya membangunkan Pulau Bhasan Char sebagai lokasi utama bagi membantu rakyat Bangladesh, mula ditukar matlamatnya untuk dijadikan penempatan baru pelarian Rohingya yang tinggal di bandar Cox Bazar serta kem pelarian Kutupalong.

Dianggarkan jumlah pelarian yang dijangka akan dipindahkan kesemuanya adalah 1 juta orang. Berikutan pindaan ini, kos keseluruhan Projek Ashrayan fasa 3 meningkat 43% dan jangka masa siapnya juga dipanjangkan selama 2 tahun dianggarkan bulan Disember 2019.

Bagaimanapun, disebabkan oleh kos yang semakin meningkat sehingga mencecah Rm27 billion keseluruhannya - projek ini ditangguh lagi sehingga penghujung tahun 2021.

Pulau Bhasan Char mempunyai keluasan 40 kilometer persegi, jauh lebih besar berbanding kem Kutupalong yang hanya mempunyai saiz 13 kilometer persegi. Bagaimanapun, pulau itu mempunyai satu masalah besar yang sukar untuk diselesaikan.

Bhasan Char dan adiknya, Tengar Char baru saja 'muncul' di Teluk Bengal sejak tahun 2003 secara sedikit demi sedikit - sebelum keseluruhan kawasan yang kini menjadi daratan mula surut airnya membetuk dua buah pulau baru. Permukaan Bhasan Char muncul lebih awal sejak tahun 2003 sementara Tengar yang terletak bersebelahannya, mula kelihatan sekitar 2005 secara tidak konsisten; kadangkala ada, kadangkala ditenggelami air keseluruhannya.

Rancangan awal bagi memindahkan pelarian Rohingya ke pulau itu yang diwar-warkan sejak tahun 2015, pada mulanya mendapat tentangan UNHCR berikutan risiko geologi pulau tersebut yang tidak menentu. Kerajaan Bangladesh mengumumkan usaha untuk memindahkan mereka 2 tahun kemudian tetap akan dijalankan.

Menyedari risiko pulau itu ditenggelami air pada bulan Jun hingga September akibat musim tengkujuh, semua kediaman yang dibangunkan dibina di atas tiang setinggi 4 kaki bagi mengelakkan kejadian tenggelam, selain daripada binaan penambak air sepanjang 13 km di sekeliling kawasan penempatan pelarian.

Setiap satu unit kediaman mampu menampung 16 buah keluarga dan setiap keluarga disediakan sebuah bilik bersaiz 3.4 m lebar dan 4 meter panjang. 16 keluarga ini akan berkongsi 2 dapur dan 8 tandas, dengan bekalan elektrik menggunakan kuasa solar.

Selain kediaman yang dikongsi, kerajaan Bangladesh juga membina sebuah bangunan perlindungan setinggi 4 tingkat yang akan menempatkan pelarian semasa musim ribut.

Sebab utama mengapa kumpulan pelarian Rohingya enggan berpindah ke Bhasan Char, adalah disebabkan potensi untuk mereka kekal di situ selama-lamanya.

Menurut jurucakap Persatuan Rohingya Arakan, dengan menerima perpindahan ke Bhasan Char - ini akan menyebabkan pelarian Rohingya mula merasakan tiada lagi keperluan untuk pulang ke Myanmar sekaligus memenuhi impian pelampau Buddha di negara mereka yang berharap itu benar-benar berlaku.

Kedudukan pulau itu yang terpisah daripada daratan juga berkemungkinan akan memutuskan terus hubungan mereka dengan dunia luar, tidak seperti sekarang di Kutulapong di mana mereka masih lagi menerima kunjungan NGO bantuan serta pihak pemantau antarabangsa. Perjalanan menaiki bot memerlukan tempoh masa 3 jam untuk sampai ke pulau tersebut.

Usaha kerajaan Bangladesh untuk meyakinkan agar pelarian Rohingya berpindah setakat ini berdepan kesukaran, disebabkan keengganan mereka sendiri. Ini tidak dibantu oleh dasar kerajaan Bangladesh yang memberikan pilihan kepada kumpulan pelarian untuk memilih sama ada mahu kekal di Cox Bazar atau berpindah ke Bhasan Char.

Laporan terbaru menyebut kerajaan Bangladesh ketika ini mula memikirkan semula perancangan awal mereka untuk memindahkan pelarian Rohingya ke Bhasan Char. Dalam pengumuman pada bulan Februari 2020, Menteri Luar Bangladesh mengumumkan bahawa Dhaka merasakan kaedah terbaik menangani isu pelarian Rohingya, adalah dengan menghantar mereka pulang ke Rakhine.

Diramalkan sekiranya perubahan itu kekal, Bhasan Char akan kembali dijadikan penempatan baru bagi golongan gelandangan Bangladesh seperti pelan asalnya. Setakat ini, hanya seorang warga Bangladesh memohon untuk menetap di Bhasan Char - namun selepas permohonan beliau diterima, dia melarikan diri.


Bolehkah Koronavirus Atau Covid-19 Disebarkan Oleh Nyamuk?

Pandemik novel coronavirus masih merupakan masalah yang sangat serius bagi hampir semua negara di Bumi.

Walaupun terdapat kawasan di mana kes baharu mulai berkurang, risiko gelombang baru wabak masih ada.

Oleh itu, kita perlu mempertimbankan sama ada nyamuk mampu membawa dan menyebarkan virus berbahaya ini dari seorang manusia ke manusia yang lain.

Elizabeth McGraw, Pengarah Pusat Dinamik Penyakit Berjangkit dan profesor di Penn State University, menjawab persoalan itu dalam video baru di mana dia menjelaskan kemungkinan COVID-19 dibawa oleh nyamuk.

Dalam video yang agak ringkas itu, McGraw menerangkan dengan jelas bahawa para saintis tidak menjangkakan bahawa novel coronavirus mampu berpindah dari satu individu ke individu yang lain melalui gigitan nyamuk.

Kedua-dua CDC dan WHO telah mengeluarkan kenyataan bahawa kelihatan seperti tidak ada risiko virus itu dibawa oleh nyamuk, dan mereka mempunyai alasan yang agak kukuh untuk mempercayai hal ini.

WHO dilaporkan menyatakan, "Terdapat pelbagai penyakit yang disebabkan oleh nyamuk. Penyakit ini ditularkan oleh nyamuk dari orang yang dijangkiti kepada orang yang sihat. Kebanyakan daripada penyakit ini juga merupakan jangkitan virus, seperti Virus Zika, denggi, dll. Penyakit ini dibawa oleh pelbagai jenis nyamuk, dan beberapa dari serangga ini memiliki kemampuan untuk membawa pelbagai penyakit,".

Dan menurut pertubuhan itu, masih belum ada maklumat atau bukti yang mencadangkan bahawa coronavirus baharu ini boleh dipindahkan oleh nyamuk.

Sebab mengapa nyamuk dikhuatiri memainkan peranan dalam penyebaran novel coronavirus adalah kerana serangga ini diketahui boleh menyebarkan banyak penyakit membunuh termasuklah malaria.

Nyamuk mampu menyebabkan kerosakan yang teruk di kawasan di mana penyakit seperti ini berleluasa dan sistem penjagaan kesihatan tidak lengkap untuk mengendalikan kebanjiran kes-kes penyakit berjangkit.

Walau bagaimanapun, coronavirus yang menyebabkan COVID-19 kemungkinan besar hanya merupakan penyakit bawaan udara, dan walaupun kita tahu bahawa ia boleh memberikan beberapa kesan dramatik terhadap darah termasuk pembekuan darah yang boleh menyebabkan kerosakan pada jantung, ginjal, dan otak, namun para saintis tidak percaya bahawa ia boleh dibawa dari seorang manusia ke manusia yang lain oleh nyamuk.

Walaupun ini merupakan satu berita yang agak baik dunia yang sedang lumpuh, namun itu tidak bermaksud bahawa langkah berjaga-jaga lain perlu diabaikan.

Penjarakan sosial dan bekerja dari rumah sedang membantu kita untuk meratakan lengkungan virus ini di sesetengah kawasan terjejas teruk.


3 Solusi Kepada Masalah Pelarian Rohingya di Malaysia

Seandainya anda tanya pandangan masyarakat Malaysia tentang kedatangan orang Rohingya ke negara kita - pasti anda akan menemui bermacam jenis pandangan.

Sama ada mereka menyuarakan agar dilarang masuk, dihantar pulang kesemuanya, pindahkan ke tempat lain dan sebagainya. Agak jarang penulis dapat membaca pandangan di mana seseorang itu bersetuju agar integrasi etnik Rohingya ke dalam masyarakat kita dilakukan dengan lebih berkesan.

Walaupun kita melihat seakan wujud bermacam jenis solusi dalam menangani masalah pelarian Rohingya di sini, setiap solusi sebenarnya mempunyai kekangan dan halangan yang berbeza. Jom kita fahami 3 jenis solusi utama kepada isu ini serta kekangan-kekangan yang dihadapi dalam melaksanakannya.

Satu perkara yang jarang diperkatakan berkaitan pelarian Rohingya di Malaysia, adalah kewujudan kumpulan etnik lain yang juga datang dari Myanmar - menjadikan Malaysia tempat perlindungan.

Kumpulan etnik Rohingya menjadi sasaran disebabkan oleh jumlah mereka yang ada di Malaysia terbesar tetapi realitinya, jumlah pelarian Myanmar di Malaysia sebenarnya dibentuk oleh beberapa etnik berbeza.

Rohingya meliputi jumlah terbesar seramai 77,130 orang, diikuti oleh etnik Chin yang majoritinya beragama Kristian seramai 29,630, Muslim Myanmar seramai 9,810 orang dan 4,030 orang etnik Rakhine.

Bagaimanapun, di antara keempat-empat kumpulan yang ada - kerajaan Myanmar masih lagi mengiktiraf status 3 kumpulan lain sebagai warganegara, membolehkan mereka pulang ke Myanmar tanpa sebarang masalah. Mereka kekal di Malaysia disebabkan oleh rasa takut berhadapan dengan insiden keganasan serta stigma terhadap anti agama selain Buddha yang berleluasa di negara mereka.

Rohingya pula berada dalam situasi tiada negara, di mana Myanmar tidak lagi menganggap mereka wujud. Sekiranya solusi dihantar pulang ingin dijalankan, satu-satunya cara adalah dengan memastikan kerajaan Myanmar kembali mengiktiraf taraf kerakyatan mereka agar Rohingya mempunyai status sama seperti etnik Chin dan Rakhine.

Majoriti individu Rohingya merasakan ini adalah jalan terbaik untuk mereka tetapi tanpa kerjasama kerajaan Myanmar, sukar untuk mereka merasai nikmat kembali ke tanah asal.

Usaha untuk mengintegrasikan pelarian Rohingya khasnya di negara kita telah bermula seawal era 1980-an lagi secara tidak rasmi, namun berdepan kekangan-kekangan yang wujud disebabkan oleh dasar kerajaan Malaysia.

Salah satu solusi yang cuba diketengahkan, adalah untuk kerajaan kita meratifikasikan Konvensyen Pelarian 1951 yang telah dipersetujui lebih 145 buah negara. Dengan mempersetujui Konvensyen tersebut, hak-hak pelarian di negara kita akan lebih terpelihara kerana Malaysia perlu merekodkan dan mengenalpasti kemasukan pelarian, serta menyediakan fasiliti yang perlu ada bagi membantu pelarian hidup di sini.

Usaha paling konkrit pernah dilakukan oleh kerajaan Malaysia adalah melalui usaha kerajaan Pakatan Harapan yang menyenaraikan beberapa janji dalam manifesto mereka, salah satunya adalah untuk menandatangani Konvensyen tersebut. Bagaimanapun, perkembangan politik negara kita menghalangnya terjadi.

Tanpa persetujuan konvensyen tersebut, tidak ada hubungan rasmi sebenarnya wujud di antara badan pengelola pelarian UNHCR dengan kerajaan kita - meletakkan kedudukan pelarian di negara kita tidak diiktiraf sebagai pelarian, sebaliknya menjadi pendatang tanpa izin.

Disebabkan itu, pelarian Rohingya tidak dibenarkan menyertai mana-mana pekerjaan secara rasmi, terpaksa bekerja secara haram dengan restoran atau kilang serta berhadapan dengan tindakan penguatkuasaan. Kanak-kanak Rohingya tidak dapat diberikan pendidikan dengan baik.

Ini menyebabkan beberapa generasi orang Rohingya yang sudah menetap di sini sejak era 80-an, masih terus hidup terumbang-ambing tanpa ada cara bagi mereka menjalani integrasi dengan lebih berkesan. Disebabkan situasi ini, perkahwinan dengan wanita tempatan menjadi pilihan ramai lelaki Rohingya yang romantik - seperti diakui gadis-gadis kita.

Satu masalah yang dihadapi oleh orang Rohingya sejak dahulu, adalah ketiadaan akses kepada sistem pendidikan menengah di negara mereka. Ini menyebabkan mereka agak terkebelakang berbanding kumpulan etnik lain.

Senario sama juga wujud di kalangan kumpulan pelarian Myanmar di Malaysia, di mana etnik Rohingya kurang berjaya ditempatkan di negara lain berbanding dengan etnik Chin yang lebih mudah diterima. Berbeza dengan etnik Chin yang hanya perlu menunggu setahun atau dua tahun untuk dipindahkan ke negara luar, orang Rohingya majoritinya terpaksa kekal di Malaysia berdekad-dekad lamanya.

Satu statistik yang anda perlu tahu, Malaysia merupakan negara paling ramai menghantar pelarian ke negara-negara luar berbanding negara lain yang menempatkan pelarian seperti Turki, Nepal, Thailand, Lebanon dan Kenya.

Permohonan individu dan keluarga etnik Rohingya untuk UNHCR memindahkan mereka kebiasaannya tidak mendapat sebarang balasan, sehinggakan ramai sudah berputus asa untuk memohon beranggapan berlakunya ketidak adilan dalam proses pemilihan UNHCR - disebabkan oleh status etnik Rohingya yang miskin serta faktor agama.

UNHCR juga didakwa meminggirkan etnik Rohingya daripada ditempatkan semula, kerana UNHCR merasakan kewujudan etnik Rohingya yang besar di Malaysia - akan lebih memudahkan integrasi orang Rohingya di sini berbanding negara lain. Faktor agama juga dianggap pengukuh bagi orang Rohingya terus tinggal di negara kita, berbanding negara seperti Amerika Syarikat dan sebagainya.

Harus diberitahu, dalam sesetengah kes di mana permohonan orang Rohingya diluluskan untuk penempatan semula, ada juga pelarian menolak negara yang menerima mereka disebabkan oleh kebimbangan tentang dasar negara tersebut dalam melayan pelarian Rohingya.

Bagi mereka, walaupun tiada akses kepada pendidikan, pekerjaan dan fasiliti sepatutnya - lebih baik susah di Malaysia berbanding negara luar yang belum tentu lebih baik menerima kehadiran mereka.

Pada pendapat kami, kami lebih gemar meletakkan sepenuhnya beban kesalahan atas apa yang berlaku kepada kerajaan Myanmar sendiri. Ini kerana kami merasakan etnik Rohingya adalah mangsa situasi kejam yang sengaja menjahanamkan masa depan mereka.

Kritikan yang kami terima ke atas beberapa artikel kami realiti sebenar di sebalik etnik Rohingya serta sejarah mereka, sedikit sebanyak membuka mata kami kepada sentimen yang sedang hangat diapi-apikan sekarang.

Tidak dapat dinafikan ada di kalangan individu Rohingya berkelakuan sumbang, tidak mematuhi adat resam masyarakat kita serta gagal menjadi manusia yang berguna. Itu tidak kami nafikan namun, siri artikel kami bukanlah untuk menyatakan sokongan kepada mereka - sebaliknya mahu menjelaskan kepada anda kenapa mereka berada dalam situasi sedemikian rupa.

Penulis tidak bersetuju dengan langkah kerajaan sebelum ini yang mahu meratifikasikan Konvensyen Pelarian 1951, kerana penulis percaya dengan menandatangani perjanjian tersebut akan membuka ruang lebih mudah kepada pelarian masuk - sehingga kita hilang kawalan ke atas jumlah pelarian di negara sendiri.

Dalam isu pelarian dan konteks masyarakat kita, penulis lebih cenderung agar keharmonian masyarakat kita dijaga.

Sekiranya pelarian Rohingya benar sudah mula menyebabkan isu, mereka layak dihantar pulang. Namun bagi mereka yang benar-benar bersyukur dapat menumpang di Malaysia, tak salah untuk kita turut sama menjaga kebajikan mereka sehinggalah satu hari nanti mereka dapat kembali ke negara asal mereka, untuk meneruskan hidup yang dah lama tergendala.


Ini Sebab Mengapa Orang Mesir Purba Sangat Memuja Kucing

Apabila terdengar nama Mesir atau penduduk negara ini, apakah perkara pertama yang bermain di minda anda?

Kesemua ini adalah hasil ciptaan yang sangat menakjubkan namun ada satu perkara yang mempunyai kaitan sangat rapat, iaitu kucing.

Orang Mesir kuno menghormati banyak makhluk yang wujud di dunia.

Walau bagaimanapun, kucing mempunyai tempat yang sangat istimewa di rumah dan di hati ramai dari kawasan kuno itu.

Walaupun mereka menyembah beberapa makhluk lain, mereka sangat menyukai kucing.

Orang Mesir sangat meminati kucing sehinggakan mereka sering meletakkan keselamatan kucing melebihi keselamatan diri mereka sendiri.

Contohnya, jika sebuah rumah terbakar, orang Mesir terlebih akan menyelamatkan kucing mereka terlebih dahulu dan kemudian kembali untuk mendapatkan barang-barang peribadi yang lain.

Ketika kucing peliharaan mereka mati, keluarga pemiliki kucing akan mencukur kening mereka untuk berkabung dan akan terus berkabung sehingga bulu kening mereka tumbuh semula.

Dan pastinya anda tertanya-tanya, mengapa orang Mesir purba tersangat sayangkan kucing mereka?

Sebenarnya, orang Mesir purba menghargai kucing-kucing mereka kerana dua sebab utama.

Pertama kerana kucing melindungi pertanian mereka daripada dimakan oleh tikus dan yang kedua, kerana haiwan ini sangat tertanam dalam sistem kepercayaan mereka.

Kucing pertama kali dijadikan haiwan peliharaan di Mesir kira-kira 10,000 tahun yang lalu setelah beberapa ekor kucing tersesat ke ladang pertanian mereka.

Masyarakat Mesir kuno pada ketika itu kebanyakannya terdiri daripada para petani dan menghadapi pelbagai masalah dalam hal melindungi hasil pertanian daripada perosak seperti tikus dan ular.

Ketika sumber makanan berkurangan dan baki makanan yang disimpan diserang oleh tikus, kucing memainkan peranan penting dalam memastikan makanan mereka selamat.

Oleh itu, orang Mesir kuno menyedari sejak awal lagi bahawa kucing liar menyelamatkan hasil pertanian mereka daripada haiwan perosak.

Tidak lama kemudian, banyak isi rumah mula meninggalkan makanan untuk kucing untuk menarik perhatian haiwan ini bagi mengunjungi rumah mereka dengan lebih kerap.

Pada satu ketika, hampir semua isi rumah Mesir mempunyai kucing, yang membantu menghapuskan tikus dan ancaman lain.

Hubungan ini dianggap sebagai hubungan simbiosis atau bersama, di mana kedua-dua kucing dan orang Mesir mendapat manfaat.

Kucing menikmati kehidupan selesa bersama manusia, bermakna ia mempunyai akses kepada makanan dan dapat menghindarkan diri daripada ancaman pemangsa yang lebih besar.

Dan manusia pula sudah tentunya mendapat kawalan makhluk perosak secara percuma.

Para petani mengalu-alukan kehadiran kucing kerana ia membantu membebaskan ladang dan hasil tanaman daripada perosak. Tidak lama kemudian, petani yang berpindah dan miskin, pelaut, pedagang dan boleh dikatakan semua orang, membawa kucing ke mana sahaja mereka pergi.

Inilah bagaimana kucing diperkenalkan di banyak tempat di seluruh Mesir.

Terlepas dari penampilan fizikal, kucing juga terkenal dipandang dari sudut kerohanian. Sebagai contoh, ramai orang Mesir percaya bahawa jika kucing muncul dalam mimpi mereka, maka mereka akan mendapat nasib yang baik.

Kucing juga dikaitkan dengan banyak agama pada zaman Mesir Purba.

Sebagai contoh, dewi Mafdet, yang menyerupai cheetah, adalah salah satu dewa terawal di Mesir.

Dia disembah oleh mereka yang meminta perlindungan dari makhluk berbisa, seperti ular, dan juga kerana dia mewakili keadilan.

Namun, Bastet adalah yang paling terkenal di antara semua dewi kucing.

Bastet, yang merupakan separuh kucing dan separuh wanita, dikenali sebagai penjaga rumah, penjaga terhadap kejahatan dan penyakit.

Mereka memujanya secara meluas kerana dia juga dikaitkan dengan kewanitaan dan kesuburan.

Bastet sangat popular dan upacara untuk menghormatinya kerap diadakan dan merupakan salah satu perayaan terbesar di Mesir.

Lebih menarik, para paderi kuil mewujudkan tempat penjagaan kucing yang besar dan kubur di mana orang boleh mengebumikan kucing mereka yang telah dimumiakan.

Walaupun ada banyak dewi Mesir kucing lain seperti Mafdet dan Sekhmet, Bastet adalah satu-satunya yang mewakili kucing peliharaan.

Sejujur, orang Mesir kuno dan kesetiaan mereka terhadap kucing berada pada tahap yang sangat berbeza.

Contoh paling dahsyat adalah Pertempuran Pelusium (525 SM), ketika Cambyses II dari Parsi menakluki Mesir.

Dikatakan bahawa Cambyses tahu tentang kecintaan Mesir terhadap kucing, jadi dia mengambil kesempatan terhadap hakikat ini semasa perang.

Ketika perang berlansung, Cambyses II meminta para tenteranya untuk mengumpulkan kucing sebanyak yang boleh, malah melukis imej kucing pada perisai mereka. Dia meminta anak buahnya mengumpulkan kucing sebanyak mungkin dan bahkan melukis gambar kucing di perisai pertempuran mereka.

Apabila mereka mula berarak ke arah bandar Pelusium, beberapa ekor mengetuai perarakan tersebut dan yang lain dipegang oleh tentera-tentera Parsi.

Disebabkan takut membahayakan kucing, orang Mesir teragak-agak untuk berperang sehinggakan mereka menyerah kalah dan membenarkan kerajaan Mesir dikuasai oleh orang Parsi.

Juga, banyak undang-undang yang wujud untuk melindungi kucing pada zaman kuno.

Sebagai contoh, jika seseorang membunuh kucing walaupun secara tidak sengaja, hukumannya adalah hukuman.

Menjual dan mengeksport kucing ke negara lain juga tidak dibenarkan.

Apabila kucing mati, ia akan dimumiakan dan pemiliknya akan meninggalkan makanan untuk haiwan tersebut.

Kadang-kala, kucing juga dikebumikan bersama dengan pemiliknya untuk menunjukkan betapa mereka menyayangi haiwan kesayangan mereka ini.


5 Kem Pelarian Terbesar di Dunia

Penulis mengakui, dengan kesederhanaan hidup penulis ketika ini - tak kaya tetapi tak susah, cantik-cantik sederhana saja, penulis pasti tidak mampu membayangkan bagaimana keadaannya terpaksa meninggalkan rumah dan negara sendiri, melarikan diri untuk menjadi penghuni kem pelarian.

Kumpulan pelarian membawa bermacam konotasi berbeza, sama ada positif dan juga negatif. Ada yang menyokong agar kita membantu pelarian tetapi ada juga yang melihat pelarian sebagai satu masalah yang tak patut kita campur tangan.

Pasti sangat sukar bukan untuk mengambil keputusan meninggalkan segala-galanya di belakang kita, hanya untuk satu matlamat menyelamatkan diri dan keluarga? Bergelumang dengan puluhan atau ratusan ribu lain yang hidup sebatang kara. Berikut adalah lima kem pelarian terbesar dunia yang masih aktif sehingga hari ini.

Bagaimana rasanya menjadi pelarian di negara sendiri? Itulah yang dihadapi oleh lebih 72,000 warga Sudan Selatan yang terpaksa berpindah ke kem-kem pelarian perang dalam negara sendiri. Terletak dalam sebuah daerah bernama Unity yang duduk dalam kawasan berpaya, penempatan di Yida berlaku secara organik apabila kumpulan pelarian mula menjadikan lokasi itu tempat tinggal mereka.

Bermula dengan hanya 20,000 orang, angka itu bertambah tahun ke tahun sehinggakan Yida pada ketika ini menjadi salah satu kem pelarian paling aktif dan meriah dari segi ekonomi. Walaupun begitu, semua penduduknya berdepan risiko yang besar - ini kerana kem pelarian ini wujud secara tidak rasmi dan berdepan masalah banjir yang boleh melanda setiap kali musim hujan.

Usaha memindahkan pelarian daripada Yida ke sebuah kem kelolaan badan pelarian sedunia UNHCR yang terletak di Pamir sejak 2016 berdepan kesukaran, akibat penduduk yang telah selesa menetap di situ. Setakat Februari 2020, hanya 6,000 orang berjaya dipindahkan walaupun bantuan bekalan makanan ke kem Yida ditamatkan pada Oktober 2019.

Lokasi yang menempatkan pelarian Syria terbesar di dunia setakat ini, kem pelarian Zaatari yang terletak di Jordan dibuka khas untuk menempatkan pelarian perang yang melarikan diri selepas perang saudara meletus di Syria pada tahun 2011.

Kemasukan pendatang Syria yang beramai-ramai menyebabkan kem ini menjadi bandar ke empat paling ramai populasinya di negara Jordan, yang hanya mempunyai populasi seramai 9.9 juta orang penduduk. Kem Zaatari menempatkan hampir 80,000 orang, dengan 20,000 daripadanya adalah kanak-kanak.

Berikutan nisbah pelarian kanak-kanak yang tinggi, pendidikan menjadi asas utama kem Zaatari dengan pembukaan 32 sekolah di dalamnya serta 58 pusat masyarakat menjalankan pelbagai aktiviti.

Bagi pelarian Syria yang dibenarkan tinggal di luar kem, mereka berjaya meneruskan hidup seperti biasa di bandar dan pekan negara Jordan. Tahukah anda, pada ketika ini hampir 10% daripada jumlah populasi Jordan, seramai 670,000 orang keseluruhannya adalah pelarian Syria?

Dibentuk dalam rangkaian tiga kem pelarian yang berada berdekatan, kompleks pelarian Dabaab menempatkan tiga kem berbeza iaitu Dagahaley, Ifo dan Hagadera. Jumlah populasi ketiga-tiga kem dilaporkan mencecah 211,365 orang dengan Hagadera menampung penduduk paling ramai melebihi 100,000 orang.

Berbeza dengan kem pelarian yang biasa dibangunkan, konsep kem pelarian Dabaab lebih mirip kepada sebuah pekan kecil yang telah melalui proses pembangunan. Dibuka sejak tahun 1991, kompleks Dabaab telah mempunyai penduduk yang selamat melalui 2 ke 3 generasi keluarga mampu hidup selesa disebabkan oleh konsep kompleks itu sendiri.

Menempatkan majoritinya pelarian yang lari daripada perang saudara melibatkan pemerintah Somalia dengan kumpulan pemberontak - penduduk kompleks Dabaab masih belum boleh pulang kerana konflik yang berlaku sejak 1989 masih belum tamat.

Sebelum ini, kem pelarian Kakuma yang terletak di bahagian barat laut Kenya merupakan kes pelarian terbesar di dunia menempatkan lebih 100,000 pelarian dari Sudan Selatan dan 55,000 pelarian Somalia.

Dibuka pada tahun 1992 secara rasmi selepas insiden perang meletus di Sudan pada tahun 1987, sehingga mengakibatkan kematian lebih 2 juta orang. Perang yang meletus di antara penduduk Muslim Sudan di bahagian utara dan penduduk beragama Katolik di bahagian selatan mencapai kemuncaknya pada era tersebut sehingga memisahkan kedua-dua negara - hanya berakhir pada tahun 2005.

Penduduk terawal kem itu adalah kumpulan kanak-kanak yang kematian ibu bapa dari kawasan peperangan sebelum berkembang, mencapai populasi 190,650 pada bulan Mac 2020 - berkali-kali ganda lebih tinggi berbanding bandar Kakuma yang menempatkannya yang hanya mempunyai seramai 60,000 penduduk.

Selepas mula dikenakan pelbagai jenis sekatan dalam negara sendiri, orang Rohingya mula melarikan diri ke serata tempat. Operasi pembersihan yang dijalankan tentera Myanmar, dinamakan sebagai Operasi Pyi Thaya dijalankan bermula 1991 bagi membersihkan Myanmar daripada kedatangan pendatang asing - iaitu warga Rohingya yang ada.

Hampir 250,000 orang Rohingya terpaksa melarikan diri ke Bangladesh, menyebabkan keperluan untuk kerajaan Bangladesh mewujudkan kem pelarian yang dinamakan Kutupalong pada tahun 1992 - khas untuk menempatkan kumpulan pelarian ini.

Hanya mempunyai keluasan sebesar 13 km persegi, pada ketika ini jumlah keseluruhan pelarian Rohingya yang ada di situ melebihi 600,000 kesemuanya.

Ini jauh meninggalkan populasi negeri Perlis yang hanya seramai 254,400 orang dan Melaka yang hanya sekitar 485,000 orang. Kiranya macam anda gabungkan penduduk Melaka dan Perlis, kemudian arahkan mereka duduk dalam kawasan sempit.

Apa yang mengagumkan tentang Kutupalong, walaupun kecil - sistem ekonominya berkembang mirip sebuah pekan yang pesat. Aktiviti ekonomi berjalan rancak. Sistem pekerja dan majikan berjalan baik. Perumahan lusuh ala setinggan yang ada mula digantikan dengan rumah dua tingkat menggunakan buluh dan mengkuang - mampu digerakkan atau dipindahkan dengan cepat mudah.


7 Berita Penting Dunia Yang Perlu Anda Tahu Minggu Ini (24 April 2020)

Berita tentang perkembangan COVID-19 ditunggu-tunggu dan dikongsikan setiap hari tak kira di mana-mana sama ada di TV, media sosial mahupun di aplikasi sembang seperti Whatsapp.

Ia seolah-olah membuatkan berita-berita lain tidak lagi penting ketika mana majoriti daripada populasi manusia lebih fokus kepada pandemik ini.

Dan dengan itu, iluminasi.com ingin kongsikan 7 perkara penting yang berlaku dalam minggu ini.

Masih banyak yang kita tak tahu tentang COVID-19 dan dari mana ia berasal, namun kita tahu bahawa novel coronavirus adalah virus zoonotic.

Ini bermakna bahawa virus ini boleh "melompat" dari haiwan kepada manusia, dan sebaliknya.

Dalam 2 kes berasingan di New York City, kucing peliharaan disahkan dijangkiti COVID-19.

Ia merupakan 2 kes pertama berkaitan dengan haiwan peliharaan di Amerika Syarikat, namun kedua-dua kucing tersebut mengalami penyakit pernafasan ringan dan dijangkakan akan pulih.

Kucing pertama didiagnos selepas menunjukkan tanda-tanda jangkitan pernafasan. Tiada seorang pun daripada rumah tersebut yang disahkan sebagai pembawa virus, jadi tidak diketahui dari mana dan bagaimana kucing ini dijangkiti.

Kucing kedua disahkan positif namun seekor lagi kucing dalam rumah yang sama dikatakan tidak mengalami sebarang jangkitan.

Walaupun begitu, penemuan baharu ini tidak menyimpulkan bahawa kucing boleh memindahkan virus ini kepada manusia selepas dijangkiti.

Pergolakan politik di Israel mungkin akan berakhir berikutan perjanjian yang dibuat di antara Benjamin Netanyahu dan saingan politiknya pada 20 April.

Perjanjian antara Perdana Menteri Israel dan lawannya, Benny Gantz, dibuat ketika kedua-dua mereka bekerjasama untuk memerangi penyebaran COVID-19.

Israel telah berada dalam pergelutan politik selama lebih dari setahun, mengakibatkan tiga pilihan raya dilakukan yang mana gagal membentuk kerajaan.

Perjanjian baru itu menjadikan Netanyahu sebagai Perdana Menteri sehingga 2021, dan dia akan mengundurkan diri bagi menyokong Benny Gantz.

Walaupun Gantz pernah menjadi pencabar Netanyahu, tetapi perjanjian ini untuk menubuhkan kerajaan perpaduan membubarkan kebuntuan politik bertahun-tahun lamanya.

Namun, para pengkritik dengan pantas menyatakan bahawa langkah ini memberikan kelebihan Netanyahu.

Netanyahu telah menjadi sasaran pendakwa raya yang ingin menjatuhkannya dari kekuasaan atas tuduhan rasuah, yang mana dia dapat melawan dari kedudukan yang cukup kuat sebagai perdana menteri.

20 April adalah hari yang bersejarah dalam dunia perdagangan minyak, apabila harga satu tong minyak mentah jatuh ke paras $0 dan kemudiannya terus menjunam kepada -$37.63 setong.

Ini adalah harga terendah bagi minyak mentah sejak New York Mercantile Exchange (NYMEX) membuka niaga hadapan minyak (futures) untuk diperdagangkan pada tahun 1983.

Penurunan ini disebabkan oleh penjualan besar-besaran, yang berlaku ketika mana pelanggan berhenti membeli minyak kerana kekurangan tempat untuk menyimpannya.

Lokasi penyimpanan hampir penuh di seluruh dunia kerana semakin ramai orang menghentikan aktiviti disebabkan oleh penjarakan sosial dan sekatan perjalan akibat penyebaran COVID-19.

Perjanjian minggu lalu untuk mengurangkan pengeluaran minyak sebanyak 9.7 juta tong sehari pada bulan Mei dan bulan Jun mungkin merupakan pemotongan tertinggi yang pernah disetujui, tetapi ia sangat sedikit jika dibandingkan dengan jumlah pengeluaran keseluruhan.

Langkah itu sama sekali tidak membantu perdagangan niaga hadapan minyak, kerana keperluan tenaga terus merosot.

Presiden Trump memerintahkan Rizab Petroleum Strategik AS untuk "menyimpan sebanyak 75 juta tong ke dalam rizab itu sendiri" dengan harapan dapat memperbaiki defisit perdagangan.

Dengan kos tong pada paras negatif, pembeli akan dibayar untuk mengambil alih minyak dari simpanan pengeluar dan bukan sebaliknya. [11]

Pasukan perubatan di seluruh dunia telah menguji kemungkinan keberkesanan hidroksiklorokuin sebagai ubat yang mampu membantu pesakit yang dijangkiti COVID-19, tetapi satu kajian yang dikeluarkan baru-baru ini.

Dinyaatakan bahawa ubat tersebut bukan sahaja tidak memberikan sebarang manfaat dalam memerangi penyakit ini, tetapi juga menyebabkan lebih banyak bahaya.

Kajian itu, yang dibuat dari tinjauan carta perubatan veteran, disiarkan di medrxiv.org dan belum dikaji semula atau diterbitkan dalam jurnal perubatan.

Jenis tinjauan dan penerbitan rasmi sebegitu akan dibuat kemudian, serta terdapat kajian tambahan yang sedang dilakukan pada masa ini untuk menentukan keberkesanan Hydroxychloroquine dalam merawat pesakit dengan jangkitan COVID-19.

Kajian ini menganalisis 368 pesakit, yang mana 97 daripadanya berhadapan dengan kadar kematian sebanyak 27.8% setelah mengambil ubat tersebut, sementara 158 yang tidak mengambil ubat ini mempunyai kadar kematian sekitar 11.4%.

Ini sekaligus membuatkan para penyelidik beranggapan bahawa penggunaan ubat ini meningkatkan kadar kematian pesakit COVID-19.

Kajian ini dilakukan oleh penyelidik di Columbia VA Health Care System di South Carolina, University of South Carolina, dan University of Virginia.

Kim Jong-un, pemimpin Republik Rakyat Demokratik Korea Utara, dikhabarkan sakit teruk pada ketika ini, walaupun maklumat mengenai kesihatan dan status pemimpin ini telah lama diklasifikasikan pada tahap rahsia tertinggi.

Berita ini bermula selepas dilaporkan bahawa Kim Jong-un menjalani prosedur kardiovaskular yang tidak dinyatakan dengan jelas pada 12 April yang lalu.

Kim tidak menghadiri sambutan tahunan memperingati datuknya, Kim Il-sung, yang merupakan pengasas Korea Utara.

Disebabkan ini, ia telah menimbulkan khabar angin dan kepercayaan bahawa ada sesuatu yang tidak kena tentang Kim Jong-un.

Pada 21 April, ketika khabar angin mengenai keadaannya terus tersebar dalam talian, Presiden Trump mengulas mengenai situasi ini dengan berkata, "Terdapat laporan yang dikeluarkan dan kami tidak tahu. Kami tak tahu. Hubungan saya dengan beliau baik-baik sahaja, dan saya mendoakannya agar sentiasa sihat. Kerana jika beliau berada dalam keadaan yang dilaporkan, ia sangat serius. Jika orang lain berada dalam kedudukannya, kami mungkin sedang berperang dengan Korea Utara. Tapi kami tidak berperang, dan mungkin tidak akan berperang dengan Korea Utara,".

Pada 22 April, ketika dunia dan negara ini sedang bergelut dengan krisis COVID-19, Iran telah melancarkan satelit ketenteraan pertamanya.

Perkara ini disahkan oleh U.S. Space Command pada jam 4:03 petang melalui muat naik mereka di Twitter.

Skuadron Kawalan Angkasa ke-18 ini memuat naik bahawa ia mengesan dua objek, satelit NOUR 01 dan badan roket yang membawanya ke orbit stabil.

Iran tidak berdiam diri mengenai kejayaannya dengan TV Negara Iran, melaporkan bahawa "satelit ketenteraan pertama Iran, Noor, dilancarkan pagi ini dari Iran melalui dua peringkat. Pelancaran ini berjaya, dan satelit mencapai orbit,".

Satelit itu diletakkan 264 batu di atas permukaan Bumi, menurut Pengawal Revolusi Iran yang bertanggung jawab melancarkan satelit dua peringkat ini dari Gurun Tengah Iran.

Pada masa yang sama berita pelancaran mula membuat tersebar dalam talian, Presiden A.S. Trump memuat naik tweet bahawa beliau memerintahkan "Tentera Laut Amerika Syarikat untuk menembak jatuh dan memusnahkan mana-mana dan semua kapal perang Iran jika mereka mengganggu kapal AS di laut,".

Tidak jelas jika kedua-dua insiden ini mempunyai sebarang kaitan, namun ketegangan antara kedua-dua negara ini semakin meningkat akhir-akhir ini.

Kapal perang Iran dikatakan kerap mengganggu kapal AS di perairan antarabangsa di luar pesisir pantai Iran.

Pada 22 April, dalam satu temubual dengan CNN, Susan Wojcicki yang merupakan CEO Youtube, menerangkan perubahan dalam dasar laman sesawang tersebut, yang akan menyebabkan penghapusan semua jenis video.

Secara khusus, Susan menjelaskan bahawa sesuatu yang "tidak berasas dari segi perubatan," seperti video-video yang dimuat naik mendakwa bahawa pengambilan vitamin C atau kunyit sebagai kemungkinan penawar COVID-19, sedang dihapuskan.

Dia juga mengatakan bahawa sebarang maklumat yang tidak disokong oleh cadangan Pertubuhan Kesihatan Sedunia (WHO) mengenai novel coronavirus jugak akan dihapuskan dari platform berkenaan.

Kesan daripada ini adalah jelas kerana ia berkaitan dengan pengaruh kerajaan China dalam WHO yang membimbangkan.

YouTube sentiasa membuang video dari laman web mereka jika ia mereka melanggar garis panduan komuniti.

Tindakan ini semakin diperkuatkan dengan perubahan dasar baru untuk memastikan bahawa maklumat yang bertentangan dengan pandangan Google tidak akan berjaya atau kekal berada di laman web ini.

Contoh lain yang berikan oleh Susan adalah video yang dihapuskan baru-baru ini iaitu berkaitan dengan dakwaan bahawa menara 5G baharu menyebarkan virus.


5 Sebab Kenapa Orang Rohingya Tak Mahu Pulang ke Myanmar

Penulis melihat dalam artikel kami semalam yang cuba menjelaskan kenapa kerajaan Myanmar berani bertindak keras dengan masyarakat etnik Myanmar, banyak komentar seakan menghalau orang Rohingya agar pulang ke Myanmar.

Pendapat itu mudah disebutkan tetapi realitinya wujud banyak halangan yang akan perlu ditempuh oleh etnik Rohingya seandainya mereka ingin pulang. Apa sebenarnya isu atau sebab yang menghalang mereka pulang?

Berikut adalah lima sebab utama pada pendapat kami - mengapa masyarakat Rohingya memilih untuk terus hidup berkeliaran di luar Myanmar sebagai pelarian berbanding kembali ke negara asal mereka.

Isu utama yang membelenggu orang Rohingya seandainya mereka ingin pulang, adalah kehilangan identiti kaum dan etnik mereka sebagai orang Rohingya.

Di Myanmar, bukanlah semua orang Rohingya yang ada melarikan diri - sebaliknya ada di kalangan mereka yang memohon status kewarganegaraan, berjaya membuktikan taraf pendudukan mereka dan akhirnya, melepaskan identiti mereka sebagai 'etnik Rohingya.'

Itu adalah keperluan utama orang Rohingya untuk menjadi warganegara Myanmar yang sah, disebabkan oleh syarat yang diletakkan kerajaan Myanmar yang tidak mengiktiraf 'etnik Rohingya' wujud. Undang-undang undang ini wujud bermula tahun 1982 dengan alasan ketiadaan hubungan di antara orang Rohingya dengan etnik-etnik asal di sana.

Rohingya boleh pulang - tetapi mereka perlu bersedia melepaskan identiti yang mereka warisi tanpa boleh lagi menggelarkan suku kaum mereka Rohingya dan menerima identiti baru sebagai orang Benggali.

Di Rakhine di mana ramai orang Rohingya menetap, wujud sebuah kumpulan etnik lain bergelar Kaman yang diiktiraf sepenuhnya oleh kerajaan Myanmar. Ini bermakna etnik Kaman memiliki kewarganegaraan penuh, bebas bergerak, mempunyai akses ke sistem pendidikan dan sebagainya.

Bagaimanapun, orang Kaman tetap berdepan dengan stigma dan provokasi oleh etnik-etnik lain disebabkan agama mereka. Mereka bermajoriti Muslim meletakkan kedudukan mereka mirip dengan etnik Rohingya.

Disebabkan sentimen anti Islam yang sangat kuat di kalangan masyarakat Myanmar yang beragama Buddha, bukan sahaja orang Rohingya menjadi sasaran bahkan orang Kaman yang mempunyai status kewarganegaraan penuh turut sama pernah menjadi mangsa aktiviti keganasan nasional beragama Buddha di negara itu.

Di kalangan sesetengah ahli masyarakat Rohingya sendiri, mereka memegang stigma bahawa sesiapa yang menyerah dan akur kepada syarat kewarganegaraan yang telah ditetapkan oleh kerajaan Myanmar - merupakan kumpulan yang lemah. I

kerana individu itu sanggup melepaskan identiti mereka sebagai Rohingya untuk 'bertukar' kepada etnik lain.

Apa yang lebih memburukkan keadaan, stigma sama dipegang oleh gerakan pemberontakan Arakan Rohingya Salvation Army atau 'Haraqah al-Yaqin' yang akan mensasarkan mana-mana individu Rohingya - seandainya mereka bersetuju untuk menjadi 'barua' kerajaan Myanmar.

Oleh sebab itu, majoriti etnik Rohingya yang berkeliaran di negara luar memilih untuk terus kekal dalam kem-kem pelarian kerana selain takutkan ancaman pelampau Buddha, mereka juga sebenarnya takut dianggap pengkhianat kepada etnik mereka sendiri dan juga agama Islam yang mereka anuti.

Rakhine merupakan nama negeri di mana etnik Rohingya tinggal, diambil daripada nama etnik Rakhine yang menjadi etnik majoriti di negeri tersebut.

Di kalangan orang Rakhine sendiri, mereka memilih untuk tidak menggunakan istilah 'Rohingya' sebaliknya mereka menamakan Rohingya sebagai 'orang bot.'

Protes serta tunjuk perasaan sering berlaku melibatkan penduduk rasmi Rakhine yang membantah pembukaan kem-kem sementara bagi menempatkan orang Rohingya dan juga ada kalanya orang Bangladesh di kawasan mereka.

Orang Rakhine merasakan kemasukan kembali orang Rohingya ke Rakhine selepas gagal melarikan diri ke negara luar, merupakan satu ancaman kepada penduduk setempat, berikutan propaganda bahawa Islam akan mula tersebar di Myanmar - dengan Rakhine menjadi punca.

Disebabkan itulah, mana-mana 'orang bot' yang sudah melarikan diri ke luar dan cuba kembali ke situ,ldianggap sebagai 'penceroboh' dan pendatang asing, perlu dilayan seperti orang luar.

Masalah orang Rohingya ini semuanya berpunca daripada perubahan yang telah diperkenalkan pada tahun 1982, oleh pemerintahan junta tentera ketika itu.

Sebelum itu etnik Rohingya mempunyai hak yang sama dengan semua, disebabkan oleh status kewarganegaraan mereka bersifat penuh.

Perlembagaan negara Burma yang dibentuk pada tahun 1947 memberikan etnik Rohingya dokumen pengenalan rasmi, status kewarganegaraan lengkap dan turut sama mengiktiraf Rohingya sebagai salah satu etnik rasmi di Burma.

Ini disebabkan dasar terbuka kerajaan Burma mengiktiraf mana-mana individu yang telah menetap lebih 8 atau 10 tahun daripada tarikh 1 Januari 1942 atau 1 Januari 1947; sebagai rakyat Burma.

Bagi menyokong undang-undang kewarganegaraan ini, dokumen yang dinamakan 'National Registration Card' atau NRC diwujudkan untuk semua rakyat Burma, sementara 'foreign registration card' diberikan kepada orang luar.

Dalam ucapannya tahun 1946, Jeneral Aung San ayah kepada Aung San Suu Kyi menjamin kedudukan Rohingya dalam perlembagaan Burma - membolehkan orang Rohingya hidup, bekerja, mengundi dan memiliki karier yang baik tanpa ada apa-apa sekatan.

Tidak dapat dinafikan, walaupun suasana di Rakhine ketika ini masih tegang dan rusuhan masih berlaku - kali terakhir tahun 2018 secara besar-besaran; nampak seakan ada sinar di sebalik kekalutan yang menimpa masyarakat Rohingya.

Kemenangan besar parti yang dipimpin anak Jeneral Aung San, Aung San Suu Kyi dalam pilihanraya umum tahun 2015 dipercayai dapat melonggarkan pengaruh tentera dalam pentadbiran kerajaan Myanmar. Beliau selamat menjalankan lawatan kali pertama di Sittwe, Rakhine bagi melihat sendiri situasi masyarakat Rohingya di sana pada November 2017.

Pada bulan Disember tahun 2019, Presiden Aung San Suu Kyi dipanggil menghadap Mahkamah Antarabangsa bagi menjelaskan tentang laporan yang dibuat kerajaan Gambia berkenaan dengan pembersihan etnik yang dilaporkan berlaku melibatkan orang Muslim Rohingya, disokong oleh Organisasi Islam Sedunia atau OIC.

Hasil daripada perbicaraan itu, kerajaan Myanmar diarah memperkenalkan perubahan pada undang-undang sedia ada bagi memastikan keselamatan etnik Rohingya di negara mereka terjamin.

Reaksi kerajaan Myanmar menyifatkan apa yang berlaku bukanlah pembersihan etnik seperti yang didakwa, sebaliknya apa yang berlaku kepada orang Rohingya lebih layak disifatkan sebagai jenayah perang.

Kedua-dua negara akan kembali ke mahkamah pada pertengahan tahun 2020, bagi meneruskan sesi perbicaraan yang diharap dapat mengembalikan nasib orang Rohingya seperti sebelum tahun 1982 - di mana mereka bebas dan dilindungi haknya.


Vaksin COVID-19 Yang Dihasilkan Berjaya Lindungi Monyet Dari Novel Coronavirus - Kajian

Buat pertama kalinya, salah satu daripada vaksin-vaksin COVID-19 yang sedang dibangunkan oleh para saintis telah berjaya melindungi spesis haiwan iaitu monyet rhesus, dari jangkitan novel koronavirus baru.

Para penyelidik dari Sinovac Biotech, sebuah syarikat swasta yang berpusat di Beijing, memberikan dua dos vaksin COVID-19 yang berbeza kepada 8 ekor monyet rhesus.

Tiga minggu kemudian, kumpulan itu memasukkan SARS-CoV-2, virus yang menyebabkan COVID-19, ke dalam paru-paru monyet-monyet tersebut melalui tiub ke bawah trakea.

Hasilnya, tiada seekor pun dari kumpulan berkenaan mendapat jangkitan penuh.

Monyet yang diberikan vaksin dengan dos tertinggi memberikan tindak balas terbaik, di mana 7 hari setelah haiwan tersebut didedahkan kepada virus ini, para penyelidik tidak dapat mengesannya di pharynx atau paru-paru.

Sebilangan haiwan yang diberikan dos lebih rendah mempunyai "sedikit virus", tetapi juga kelihatan dapat mengawal jangkitan.

Sebaliknya, 4 haiwan kawalan mengalami RNA viral pada tahap yang tinggi di beberapa bahagian badan dan radang paru-paru yang teruk.

Menurut pengarah kanan pengurusan pengawalseliaan luar negara Sinovac, Meng Weining, hasil ini memberikan mereka keyakinan yang tinggi bahawa vaksin ini akan berfungsi dengan baik bagi manusia.

Seorang ahli virologi dari Icahn School of Medicine di Gunung Sinai yang telah bersama-sama membuat laporan status mengenai pelbagai vaksin COVID-19 yang sedang dibangunkan, Florian Krammer, berkata bahawa walaupun ia agak "old school", namun ia mungkin berhasil.

"Apa yang saya paling suka adalah banyak pengeluar vaksin, yang juga di negara berpendapatan rendah dan sederhana, mampu menghasilkan vaksin seperti ini," kata Florian Krammer.

Namun Douglas Reed dari Universitu Pittsburgh, yang sedang membangunkan dan menguji vaksin COVID-19 dalam kajian monyet, berkata bahawa jumlah haiwan yang digunakan dalam kajian itu adalah terlalu kecil untuk menghasilkan keputusan statistik yang signifikan.

Pasukannya juga sedang dalam proses menyiapkan manuskrip yang menimbulkan kebimbangan tentang cara pasukan Sinovac mengembangkan stok coronavirus novel yang digunakan untuk menjangkiti monyet-monyet tersebut.

Kebimbangan tersebut adalah ia mungkin menyebabkan perubahan yang membuatkan virus itu kurang sama dengan virus yang menjangkiti manusia.

Satu lagi isu adalah monyet tidak mengalami simptom paling teruk yang disebabkan oleh SARS-CoV-2 pada manusia.

Para penyelidik Sinovac mengakui dalam kertas tersebut bahawa masih terlalu awal untuk menentukan model haiwan terbaik untuk mengkaji SARS-CoV-2.

Namun mereka menyatakan bahawa monyet rhesus yang tidak divaksinasi menunjukkan gejala-gejala seperti COVID-19.

Sinovac adalah pembuat vaksin yang berpengalaman, di mana ia telah memasarkan vaksin virus yang tidak aktif untuk penyakit tangan, kaki, dan mulut, hepatitis A dan B, serta selesema burung atau selesema H5N1.

Tetapi Meng Weining mengatakan bahawa mereka boleh menghasilkan paling banyak adalah sekitar 100 juta dos vaksin dan mungkin perlu bekerjasama dengan pembuat vaksin lain jika vaksin mereka untuk COVID-19 terbukti selamat dan berkesan dalam percubaan ke atas manusia.

Syarikat itu baru-baru ini memulakan ujian klinikal fasa 1 di provinsi Jiangsu, utara Shanghai, yang bertujuan untuk mengukur keselamatan dan tindak balas imun terhadap 144 sukarelawan.

Sebilangan peserta yang sama akan menerima dos tinggi dan rendah atau plasebo.

Walaupun plasebo biasanya tidak digunakan dalam kajian fasa 1, namun Meng memberitahu bahawa ini dapat membantu menilai dengan lebih baik sama ada vaksin tersebut menyebabkan kesan sampingan yang berbahaya.

Syarikat itu berharap dapat memulakan kajian fasa 2 pada pertengahan Mei yang mempunyai reka bentuk yang sama tetapi mendaftarkan lebih daripada 1000 orang, dan hasilnya dijadualkan pada akhir bulan Jun.

Jika semuanya berjalan lancar, Sinovac akan berusaha untuk melancarkan percubaan keberkesanan fasa 3 tradisional yang membandingkan vaksin dengan plasebo ke atas ribuan orang.

Syarikat itu juga telah membincangkan untuk menyertai percubaan vaksin antarabangsa yang dianjurkan oleh Pertubuhan Kesihatan Sedunia (WHO).

Memandangkan tahap penularan di China pada ketika ini adalah kurang, syarikat itu mempertimbangkan lebih banyak lagi ujian keberkesanan di negara-negara lain yang terkesan dengan virus ini.

Menurut WHO, 6 vaksin lain telah memasuki fasa ujian manusia pada 23 April dan 77 yang lain sedang dalam proses penghasilan.

Sebilangan besar vaksin ini menggunakan alat moden teknik genetik dan hanya 4 sahaja yang bergantung kepada teknologi pengaktifan kuno.

Namun Meng menyatakan bahawa apa yang paling penting bukanlah bagaimana ia dihasilkan, tetapi sama ada vaksin itu selamat dan berkesan.


Kenapa Myanmar Halau Rohingya? Kenapa Bukan Kumpulan Minoriti Lain?

Di Myanmar selain krisis kemanusiaan yang berlaku melibatkan etnik Rohingya, satu lagi kumpulan etnik yang kerap kali menjadi 'mangsa' kerajaan Myanmar adalah orang-orang Karen.

Kumpulan pemberontak Karen menjadi salah satu krisis berlarutan di antara kumpulan etnik minoriti di Myanmar, selain daripada krisis lebih kecil di antara orang Kachin, Shan dan Mon dengan kerajaan.

Sehingga kini orang Karen masih meneruskan pemberontakan mereka bagi menubuhkan negara mereka sendiri yang dinamakan Kawthoolei.

Ekoran perjuangan mereka, masyarakat Karen ditangkap, dibunuh, dipenjarakan dan diseksa. Wanita mereka dijadikan pemuas nafsu anggota tentera rasmi Myanmar, Tatmadaw.

Seperti Karen, orang Rohingya turut berdepan nasib sama - tetapi lebih teruk, mereka terbuang dari tanah air mereka.

Kenapa mereka dibezakan berbanding etnik minoriti lain yang ada di Myanmar - walaupun boleh dikatakan banyak kumpulan minoriti negara itu mempunyai isu dengan kerajaan mereka?

Pada tahun 1982 ketika kerajaan Myanmar masih bergelar kerajaan Burma - satu akta kewarganegaraan baru diperkenalkan di negara mereka.

Pengenalan akta itu mewujudkan 3 kategori status kewarganegaraan baru kepada seluruh orang Burma, bagi memudahkan pengenalan identiti mereka.

Tiga kategori yang baru diwujudkan selain daripada 'warganegara' adalah 'warganegara bersekutu', 'warganegara naturalisasi' dan 'penduduk asing', yang tidak diiktiraf.

Kesemua status ini disediakan dokumen pengenalan diri yang berbeza, dengan warna tertentu menjadi kod mengkategorikan status kedudukan mereka; kecuali bagi pemegang kategori penduduk asing.

Usaha ini merupakan salah satu langkah paling penting mewujudkan identiti baru 'orang Myanmar', yang akan dijadikan tonggak nasionaliti dan identiti warga mereka.

Pengenalan ini diharap dapat menyatukan ideologi serta pegangan kebangsaan Myanmar walaupun mereka datang daripada 135 etnik yang berbeza.

Status 'warganegara bersekutu' diberikan kepada penduduk yang sudah tinggal di Burma namun mempunyai datuk atau nenek yang bukan warganegara Burma sebelum tahun 1823.

'Warganegara naturalisasi' pula diberikan kepada mereka yang mampu membuktikan diri sendiri atau ibu bapa mereka telah hadir dan menetap di Burma, sebelum Burma mencapai kemerdekaan pada tahun 1948.

Selain daripada kewarganegaraan penuh dan dua taraf kewarganegaraan ini, mereka yang tidak tertakluk pada mana-mana status dianggap 'penduduk asing' secara automatik.

Walaupun seseorang itu telah lama tinggal di Burma, pemegang status ini bukanlah diterima seorang warga Burma sebenar.

Dia tidak dibenarkan berkhidmat dalam sektor awam, tidak bebas bergerak dan juga tidak layak memasuki pendidikan peringkat menengah.

Dalam akta yang dibentangkan, kumpulan-kumpulan etnik minoriti seperti Karen, Chin, Mon, Shan, Zerbadee dan 135 kumpulan etnik lain kesemuanya diiktiraf sebahagian daripada etnik rasmi negara Burma.

Apa yang lebih malang, walaupun kumpulan etnik minoriti lain kerap menjalankan aktiviti pemberontakan bagi memerdekakan diri mereka, mereka mengiktiraf dasar kewarganegaraan Burma yang baru diperkenalkan itu.

Secara tidak rasmi, tindakan itu dilihat seakan kumpulan minoriti lain walaupun senasib Rohingya, mempersetujui status Rohingya sebagai penduduk asing yang tidak ada sebarang hak kewarganegaraan di Burma.

Sebagai alasan kenapa Rohingya sebagai sebuah etnik diketepikan, kerajaan Burma menyebut orang Rohingya di Burma hanya merupakan kumpulan pendatang yang dibawa masuk British semasa era kolonial.

Bagaimanpun sekiranya mereka memenuhi syarat ditetapkan, individu Rohingya layak sekurang-kurangnya mendapat status kewarganegaraan bersekutu atau naturalisasi - asalkan mereka faham etnik mereka tidak diiktiraf dalam perlembagaan negara.

Syarat ini meletakkan etnik Rohingya menjadi satu-satunya kumpulan etnik di Burma yang membantah pengenalan akta itu.

Orang Rohingya menuntut agar kewarganegaraan penuh diberikan kepada mereka, disebabkan oleh hubungan mereka dengan kawasan yang diduduki mereka sebenarnya sudah direkodkan sejak abad ke 8 lagi.

Bagi sebahagian kecil kelompok kecil masyarakat Rohingya pula yang bersetuju untuk menerima status warganegara, mereka berhadapan kesukaran membuktikan status mereka berpunca daripada kegagalan menyediakan dokumen yang diminta.

Menyedari pelaksanaan akta itu bakal menjadikan mereka 'pendatang' di negara sendiri, masyarakat Rohingya mula memberontak agar kedudukan mereka sebagai sebuah etnik, turut diiktiraf sama seperti kumpulan-kumpulan etnik lain.

Bagaimanapun, kita tahu sehingga kini usaha ini menemui jalan buntu.

Pada tahun 1989, kerajaan junta tentera Burma menukarkan nama kawasan yang diduduki orang Rohingya daripada Arakan kepada Rakhine.

Tindakan ini dikatakan sengaja dipilih untuk memadam sejarah panjang empayar Arakan, yang satu ketika dulu pernah menjadi antara empayar berpengaruh di kawasan tersebut.

Beberapa siri pertempuran telah pun berlaku di antara kerajaan Myanmar dengan orang Rohingya, dengan kemuncaknya berlaku rusuhan besar-besaran dalam tahun 2012.

Hasil daripada rusuhan itu, bermula tahun 2013 wujud usaha penubuhan gerakan lebih terancang pemberontak Rohingya dinamakan Haraqah al-Yaqin.

Gerakan gerila yang dikatakan dibantu negara Pakistan dan Arab Saudi, menjadikan gerakan pemberontakan masyarakat Rohingya lebih tersusun dan mempunyai perancangan jangka panjang.

Al-Yaqin mula menjalankan banyak operasi sabotaj, menyerang kumpulan-kumpulan tentera Myanmar dipimpin oleh seorang pemuda kelahiran Pakistan bernama Abu Ammar Jununi (gambar atas).

Keluarganya melarikan diri ke sana dari Arakan pada tahun 1960-an.

Disebabkan ketiadaan status kewarganegaraan yang melindungi mereka, orang Rohingya menjadi sasaran mudah.

Tidak dilindungi undang-undang serta tidak diiktiraf kedudukan mereka, menyebabkan orang Rohingya tidak bebas bergerak di antara daerah dan negeri mahupun ke luar negara.

Mereka perlu mendapatkan permit pergerakan rentas daerah dan negeri serta melapor pergerakan mereka kepada ketua kampung atau wakil kerajaan selepas tiba di destinasi.

Majoriti orang Rohingya disekat daripada sistem pendidikan, dibekalkan dengan pendidikan tahap rendah. Mereka dihalang daripada meneruskan pengajian ke peringkat menengah, tidak berpeluang memperbaiki kehidupan mereka.

Tidak dilindungi mana-mana akta, situasi ini membolehkan pihak majikan menjadikan orang Rohingya buruh kasar dipaksa bekerja tanpa gaji, bekerja dalam situasi yang menyedihkan.

Salah satu contoh penglibatan buruh kasar Rohingya adalah pembinaan 'kampung baru' atau 'kampung contoh', yang menjadi agenda kerajaan Myanmar dalam menyusun semula dan membuka penempatan baru bagi rakyat mereka.

Tekanan UNHCR membuatkan pentadbir negeri Rakhine bersetuju mengehadkan jumlah hari orang Rohingya boleh dipaksa bekerja, kepada hanya 4 hari sebulan dalam tugas-tugas melibatkan agensi kerajaan pada tahun 1994.

Selain itu, mereka juga mula dibayar sebanyak RM0.25 sehari atas kerja mereka. Bagaimanapun, sistem buruh kasar ini terus kekal diamalkan sehingga kini.

Setiap hari bekerja, ketua kampung masyarakat Rohingya akan diberikan senarai jumlah pekerja yang diperlukan. Keesokannya, trak tentera hadir membawa pekerja-pekerja Rohingya itu keluar bekerja dalam tempoh yang ditetapkan.

Disebabkan oleh keperluan untuk menyediakan jumlah pekerja yang mencukupi seperti yang diarahkan, ketua kampung etnik Rohingya tidak teragak-agak untuk mengerahkan pemuda, pemudi dan juga kanak-kanak seawal usia 5 tahun untuk bekerja.

Tak kiralah dalam sektor pertanian, pembuatan dan penyelenggaraan; demi membangunkan negara yang tidak menerima dan mengiktiraf kedudukan mereka.


3 Cara China Elak Rakyat Kelaparan Ketika 'Lockdown'

China merupakan negara yang dihuni penduduk paling tinggi di dunia dan situasi yang ada sudah pastilah menjadi satu cabaran yang sangat besar pada pihak pemerintah negara mereka.

Mentadbir negara sebesar 1.4 billion penduduk jika dibandingkan dengan negara dengan populasi 32 juta penduduk seperti Malaysia, memerlukan perancangan jangka panjang yang mampan serta sistem pentadbiran yang lebih berperingkat pecahannya.

Bandar seperti Shenzen dan Beijing saja sudah mempunyai 26 dan 20 juta penduduk - hampir menyamai keseluruhan negara kita.

Pasti sukar untuk 'mengurung' sebuah bandar seperti Wuhan dengan kepadatan penduduk 11 juta orang selama beberapa minggu dan memastikan makanan senantiasa ada.

Jadi bagaimana kerajaan China memastikan bekalan makanan mereka senantiasa mencukupi, khasnya tempoh darurat berdepan wabak?

Pada waktu kemuncak kuarantin di China, dianggarkan seramai 230 juta orang benar-benar terkesan dengan perintah itu. Ini menyebabkan pergerakan orang ramai untuk keluar mendapatkan bekalan makanan sangat terhad, apatah lagi di kawasan-kawasan yang dikenakan kawalan penuh seperti Wuhan.

Berikutan kekangan itu, masyarakat China mula menggunakan sistem pembelian secara digital menyebabkan kadar permintaan meningkat mendadak dengan barangan sejuk beku menjadi pilihan utama orang ramai, sebelum barangan makanan segar, minuman dan makanan ringan.

Sesetengah pengedar menerima kenaikan pesanan hampir 400% melalui pesanan maya, berbanding sebelum bermulanya wabak.

Usaha untuk mempertingkatkan lagi kadar penggunaan pembelian secara digital sebenarnya sudah dimulakan di China sejak tahun 2016, apabila syarikat Alibaba memperkenalkan visi yang dikatakan bakal merevolusikan pembelian digital di China.

Digelarkan sebagai 'pemasaran baru' atau 'new retail', revolusi digital ini diharapkan akan memastikan semua kedai termasuklah kedai runcit tepi jalan - menawarkan fungsi elemen digital sama ada melalui kedai maya atau sekurang-kurangnya bayaran elektronik.

Usaha ini yang masih berjalan, setakat ini meletakkan China sebagai pendahulu nombor 1 dunia paling berjaya menggabungkan sistem pemasaran tradisional dan sistem baru yang lebih berasaskan elektronik.

Jumlah pengguna mod pembayaran secara digital di China jauh meninggalkan negara-negara lain, menampakkan keberkesanan revolusi yang sedang mereka usahakan.

Seandainya revolusi 'pemasaran baru' dijalankan dengan kerjasama pihak swasta dan boleh dikatakan masih baru, kerajaan China sendiri telah memperkenalkan satu dasar melindungi bekalan makanan mereka sejak tahun 1988; dinamakan sebagai 'Program Bakul Sayur' atau 'Vegetable Basket Programme' (VBP).

Program Bakul Sayur diperkenalkan bagi memastikan semua wilayah dan bandar yang wujud di China, mempunyai program yang memelihara dan melindungi bekalan, harga dan keselamatan bahan makanan seperti barangan segar dan daging - dipastikan cukup dan berpatutan harganya setiap masa bagi menampung permintaan sewaktu hari biasa dan juga waktu bencana.

Program itu diperkenalkan semasa negara itu kekurangan bekalan sayuran yang kritikal. Dalam lima tahun pertama program, fokusnya lebih kepada usaha pembangunan dan kajian terhadap sistem bekalan makanan asas seperti daging, telur, ikan dan sayur bagi membolehkan sistem yang sedia ada - diperbaiki dan ditambah baik dengan sasaran bekalan senantiasa cukup untuk tempoh setahun setiap masa, bagi setiap 100 juta penduduk.

Bukan sekadar diwujudkan bagi memastikan bekalan cukup - VBP turut dijalankan untuk memupuk kesedaran masyarakat China agar meletakkan pertanian dan perladangan sebagai salah satu aspek penting masyarakat mereka dalam menjalani urbanisasi dan pembangunan.

Kuasa diberikan sepenuhnya kepada Datuk Bandar atau Gabenor wilayah-wilayah di China, dalam memastikan proses urbanisasi yang berjalan perlu menyertakan sekali pertanian dan perladangan sebagai salah satu cabang utama dasar pembangunan bandar mereka.

Oleh sebab itu, setiap bandar dan wilayah di China mempunyai idea dan sasaran pelaksanaan berbeza.

Qingdao melaksanakan dasar membangunkan satu pusat pertanian yang menghubungkan setiap empat daerah di dalamnya. Haikou memperkenalkan dasar pertukaran produk antara pengeluar di utara dan selatan wilayah mereka.

Shanghai pula memperkenalkan konsep ladang keluarga yang akan dipacu oleh dana bantuan kerajaan tempatan.

Berbeza dengan majoriti negara lain, China mengambil pendekatan untuk meletakkan kebergantungan terhadap bekalan makanan kepada rakyat mereka sendiri, mengurangkan keperluan import ke atas permintaan negara mereka.

Sasaran awal China adalah pada tahap 95% domestik dan 5% produk import bagi memenuhi permintaan. Walaupun demikian, angka tersebut mula menurun mencecah 80% selepas permintaan yang terlalu tinggi memaksa kerajaan China mengimport masuk beras dan bijirin, disebabkan oleh populasi yang bertambah .

Selain beras, kerajaan China dilaporkan turut menyimpan bekalan daging khinzir sebagai simpanan nasional dengan tujuan menampung bekalan yang tidak mencukupi. Selain itu, mereka juga boleh menggunakan simpanan daging khinzir yang ada untuk memastikan harga jualan daging tersebut tidak mencecah harga tidak munasabah.

Sebagai contoh pada tahun 2016, disebabkan oleh harga daging khinzir yang terlalu tinggi akibat permintaan melebihi 50% bekalan - pentadbir Beijing mengambil keputusan untuk mengeluarkan 2.7 juta tan bekalan yang disimpan bagi kerajaan untuk merendahkan harga daging. Langkah itu berkesan menurunkan harga daging itu sebanyak 18%.

Dasar mewujudkan simpanan ini selain daripada memastikan bekalan mencukupi dan mampu menjadi mekanisme pengawalan harga - turut sama digunakan bagi menampung kerugian penternak yang gagal memasarkan ternakan mereka, khususnya semasa penularan wabak misalnya.

Di dunia, hanya China mengamalkan dasar ini - menjadikan daging khinzir sebagai salah satu bentuk simpanan rasmi negara, selain emas, minyak dan matawang asing; bagi membolehkan mereka mengawal dan menyelia harga dan bekalan daging khinzir bukan saja dalam pasaran domestik, malahan juga pasaran peringkat antarabangsa.


Apa Itu Pasaran "Lembu Jantan Dan Beruang" Dalam Saham?

Ekonomi global ketika ini sangat membimbangkan akibat daripada langkah-langkah drastik di seluruh dunia untuk memerangi krisis COVID-19.

Walaupun banyak sektor masih berada dalam keadaan baik, namun taktik  telah dilakukan dengan baik untuk mengatasi krisis, taktik mitigasi atau pengurangan kesan krisis ini memberikan tekanan kepada kebanyakan aspek ekonomi, termasuklah pasaran saham.

Pada awal tahun 2020, pasaran saham sangat luar biasa, dengan pelabur menikmati pulangan yang menakjubkan.

Walau bagaimanapun, keadaan bertukar kepada sesuatu yang sangat tidak dijangkakan disebabkan berikutan pandemik COVID-19 yang semakin serius.

Pasaran saham menjadi sangat sepanjang bulan Mac dan terus merudum pada bulan April.

Tahun 2020 bermula sebagai pasaran lembu jantan, namun menjunam ke fasa pasaran beruang dalam tempoh suku pertama.

Walaupun peralihan dari pasaran lembu ke beruang ini telah dianalisis secara meluas, ramai orang mungkin tertanya-tanya tentang metrik pasaran lembut atau beruang.

Menurut Sperandeo, salah satu dari beberapa sumber untuk definisi rasmi, pasaran lembu jantan dicirikan oleh pergerakan kenaikan indeks saham dalam jangka panjang , manakala trend penurunan nilai indeks dirujuk sebagai sebagai pasaran beruang.

Pelabur telah memperincikan lagi definisi ini dengan memasukkan ambang 20% dalam pergerakan menaik atau menurun dalam indeks saham utama untuk pasaran itu diklasifikasikan sebagai pasaran lembu jantan atau beruang.

Walaupun ini secara umum adalah satu kata sepakat, angka 20% adalah peratusan berdasarkan pilihan rawak, sama seperti garis masa di mana pertumbuhan atau penurunan diukur.

Pada asasnya, apabila kita melihat nilai indeks saham naik melebihi 20% atau menurun dengan jumlah yang sama dalam jangka masa tertentu, dari beberapa minggu hingga beberapa bertahun-tahun, ia disebut sebagai pasaran lembut atau beruang.

Pada fasa pertama, sentimen pelabur kukuh dan yakin, kerana saham mencapai tahap yang sangat tinggi.

Pelabur mungkin menarik diri dari pasaran dengan pantas dan menikmati keuntungan mereka yang luar biasa.

Pada fasa kedua, harga saham mula turun dengan mendadak, membuatkan para pelabur panik dan berasa bahawa sesuatu yang buruk bakal berlaku.

Pada fasa ketiga, para pelabur memasuki pasaran dan meningkatkan jumlah perdagangan saham.

Menjelang permulaan fasa keempat, harga saham terus turun, tetapi penurunannya adalah lebih perlahan berbanding sebelumnya.

Harga saham yang lebih rendah menarik minat pelabur untuk mula membeli semula.

Akhirnya, perasaan para pelabur menjadi stabil dan harga saham mula naik.

Pasaran lembu jantan bermula dengan kenaikan harga saham yang stabil, bersama-sama dengan pertumbuhan keluaran dalam negara kasar (KDNK) yang kukuh dan penurunan pengangguran.

Keyakinan pelabur mula meningkat apabila syarikat melaporkan keuntungan yang sihat.

Pada fasa kedua, permintaan saham positif dan beberapa indeks saham utama terus meningkat.

Menjelang fasa ketiga, terdapat peningkatan yang mendadak dalam aktiviti IPO, kerana lebih banyak syarikat start-up digalakkan untuk menyenarai awam publik disebabkan oleh sentimen pelabur yang positif.

Pada fasa keempat, saham cenderung mencapai ke tahap tertinggi sepanjang masa dan beberapa pelabur mula keluar dari pasaran kerana sedar akan keuntungan mereka.

Laman web Merriam-Webster menyatakan bahawa penggunaan "beruang" dalam jargon pasaran saham digunakan terlebih dahulu, sebelum penggunaan "lembu jantan".

Ahli etimologi mengenal pasti peribahasa lama yang memperingatkan orang untuk tidak "menjual kulit beruang sebelum menangkap beruang".

Ia dipercayai berasal dari kisah pedagang yang mengambil wang dari pembeli untuk kulit beruang terlebih dahulu sebelum menangkap beruang.

Istilah ini mendapat populariti dalam bidang kewangan semasa peristiwa South Sea Bubble pada tahun 1720, merujuk kepada para pelabur yang bertaruh ke atas kejatuhan pasaran saham.

Syarikat Laut Selatan, yang ditubuhkan pada tahun 1711, adalah sebuah syarikat yang disenaraikan secara awam yang berdagang dengan jajahan Sepanyol di Amerika Selatan.

Antara bulan Januari dan Jun tahun 1720, saham syarikat meningkat dari £128 kepada £1050 bagi setiap saham.

Ini sebahagian besarnya disebabkan oleh banyak tuntutan yang dibuat oleh pengarah-pengarah syarikat tersebut mengenai kejayaan dan keuntungannya.

Namun, ketika bulan September tiba, tuntutan ternyata meleset dan saham jatuh kembali kepada £175.

Ia adalah "gelembung" pasaran saham pertama di mana beberapa pelabur, termasuklah Sir Isaac Newton, kehilangan sebahagian besar daripada kekayaan mereka.

Dan ia boleh dianggap sebagai pasaran beruang pertama yang dicatatkan dalam sejarah.

Perkataan "lembu jantan" digunakan sebagai jargon pasran saham sebagai rujukan bertentangan kepada beruang.

Gambaran beruang dan lembu jantan yang bertentangan menjadi sangat popular berdasarkan sesuatu yang ditulis oleh Alexander Pope pada tahun 1720:

“Come fill the South Sea goblet full;The gods shall of our stock take care:Europa pleased accepts the Bull,And Jove with joy puts off the Bear.”

Ada yang mengatakan bahawa beruang dan lembu jantan dipilih untuk mewakili trend pasar saham berdasarkan cara setiap binatang menyerang mangsanya.

Beruang melakukan cakaran ke bawah dengan begitu kuat menggunakan kukunya, sapu ke bawah yang kuat dengan cakarnya, seperti mana trend menurun pasaran saham

Sebaliknya, lembu jantan menghunuskan tanduknya ke atas untuk menyerang mangsanya, seperti mana trend yang semakin meningkat pasaran saham.

Namun teori lain menyatakan bahawa istilah itu berasal dari sejarah awal Bursa Saham London ketika para peniaga menerbitkan "bulls" (buletin) ketika jumlah dan frekuensi perdagangan berada pada tahap yang tinggi.

Sebaliknya pada hari-hari ketika aktiviti perdagangan perlahan, papan buletin akan menjadi kosong (bare=bear).


Ini Peranan Ratu Elizabeth II Dalam Tentera Ketika Perang Dunia Kedua

Ratu Elizabeth II yang meraikan ulangtahun kelahiran beliau yang ke-94 pada 21 April lalu merupakan pemerintah monarki yang paling lama memerintah dalam sejarah, iaitu selama 67 tahun.

Namun, sebelum memikul tanggungjawabnya agung beliau pada tahun 1952, Ratu Elizabeth II mempunyai peranan lain, iaitu menyertai Perkhidmatan Wilayah Bantuan Wanita semasa Perang Dunia Kedua.

Ketika Perang Dunia Kedua bermula pada tahun 1939, Puteri Elizabeth berumur 13 tahun sementara adik perempuan beliau, Puteri Margaret, berusia 9 tahun.

Dengan ancaman pencerobohan Jerman, pemerintah Inggeris mendesak permaisuri untuk berangkat ke Kanada bersama anak-anak perempuan beliau.

Dikatakan bahawa puteri-puteri muda ini sepatutnya dipindahkan ke luar negara ke Amerika Utara atau Kanada.

Walau bagaimanapun, Ratu Elizabeth (ibu Ratu Elizabeth II) berkeras untuk tidak membenarkan Puteri Elizabeth untuk pergi, dengan mengatakan "Anak-anak saya tak akan pergi tanpa saya. Saya tak akan tinggalkan Raja. Dan Raja juga tak akan pergi,".

Tetapi, seperti ribuan kanak-kanak lain yang dipindahkan dari bandar-bandar Inggeris, Puteri Elizabeth dan Puteri Margaret meninggalkan London dengan menghabiskan banyak masa ketika perang di Istana Windsor.

Pada tahun 1940, Puteri Elizabeth membuat siaran radio pertama beliau dengan merakam siaran radio kepada kanak-kanak Inggeris yang lain di Britain dan tanah jajahan serta wilayah Inggeris di seluruh dunia.

Ketika usia Puteri Elizabeth hampir mencecah 18 tahun, beliau kelihatan sangat berminat untuk membantu dalam peperangan.

Tetapi ibu bapa beliau yang terlalu tegas dan bimbang akan keselematan puteri mereka, enggan membenarkan Puteri Elizabeth untuk menyertai angkatan tentera, dengan mengatakan tiada ahli keluarga Diraja wanita pernah menyertai tentera.

Walaupun Puteri Elizabeth merupakan anak yang taat, namun beliau mempunyai keinginan sendiri yang kuat.

Pada tahun 1945, majalah Life menerbitkan sebuah artikel yang menytakan bahawa selepas "perbincangan yang panjang", Raja George VI memutuskan bahawa "latihan beliau sebagai seorang puteri mengatasi masalah tenaga kerja negara semakin meningkat dan Puteri Elizabeth tidak patut menyertai sebarang pasukan wanita tambahan mahupun bekerja di kilang.

Selepas setahun berdebat dengan ahli keluarga beliau, akhirnya mereka mengalah pada awal tahun 1945 dan membenarkan Puteri Elizabeth yang ketika itu sudah berusia 19 tahun.

Pada 24 Februari 1945, beliau menyertai Women’s Auxiliary Territory Service (ATS) di bawah nama Elizabeth Windsor.

Dengan ini, Puteri Elizabeth menjadi wanita Keluarga Diraja yang pertama berkhidmat dalam angkatan tentera.

ATS menyediakan sokongan yang penting ketika WW2, dengan anggotanya berkhidmat sebagai penembak anti-pesawat, pengendali radio, mekanik dan pemandu.

Puteri Elizabeth menjalani kursus latihan mekanik automotif selama 6 minggu di Surrey.

Beliau belajar cara untuk membongkar, membaiki dan membina semula enjin serta menukar tayar.

Puteri Elizabeth kemudiannya belajar bagaimana untuk memandu kesemua jenis kenderaan yang perlu, termasuklah jip, trak dan ambulans.

Selepas lulus ujian memandu tentera, beliau menjadi pemandu untuk Unit Subaltern Kedua Windsor.

Walaupun ketika itu beliau mendapat kebebasan seperti rakyat biasa yang tidak pernah dirasai sebelum ini, namun pangkat yang dipegang Puteri Elizabeth masih mempunyai kelebihan.

Beliau menjamu selera di dewan pegawai dan bukannya dengan anggota yang lain.

Malah, puteri ini tidak tidur di kem sebaliknya pulang ke Istana Windsor pada waktu malam dan kembali ke kem keesokan harinya jam 9 pagi.

Tak lama kemudian, beliau dinaikkan pangkat kepada komander junior kehormat, di mana pada ketika itu bersamaan dengan seorang kapten bagi wanita.

Penyertaan beliau dalam pasukan tentera menjadi berita utama di seluruh dunia, dengan surat kabar memuji komitmen puteri muda ini atas usaha perang beliau dan menggelar Puteri Elizabeth sebagai "Princess Auto Mechanic."

Puteri Elizabeth masih berkhidmat dalam ATS ketika Jerman menyerah kalah pada 8 Mei 1945.

Khidmat ketenteraan beliau berakhir selepas Jepun pula menyerah kalah pada 2 September 1945.


Kisah Jururawat Yang Tugasnya 'Membenarkan' Pesakit Covid-19 Meninggal

Fasiliti perubatan yang mencukupi diakui mampu memanjangkan hayat pesakit Covid-19 kritikal, yang bergantung kepada mesin ventilator.

Bagaimanapun ada ketikanya, pihak perubatan sedar usaha mereka terhad setakat itu sahaja apabila pesakit mula perlu bergantung kepada bantuan mesin sepenuhnya.

Arahan untuk menghentikan sokongan mesin ke atas pesakit dilakukan akan dilakukan dan individu yang bertanggungjawab menamatkan satu-satunya talian nyawa pesakit - adalah kumpulan jururawat.

Itulah yang dihadapi Juanita Nittla, seorang jururawat berpengalaman bertugas di Unit Rawatan Rapi London Royal Free Hospital. Dia adalah beberapa individu yang menanggung beban bertanggungjawab menutup mesin yang terus membolehkan pesakit hidup dan pengalaman itu, meninggalkan kesan yang sangat mendalam pada dirinya.

Apabila seorang pesakit Covid-19 bergantung kepada bantuan mesin ventilator untuk bernafas, ini menandakan jangkitan virus sudah mula menyerang paru-paru dalam tahap yang kritikal.

Ventilator digunakan untuk menggantikan sementara fungsi paru-paru, bagi membantu pesakit bernafas agar tubuh pesakit sekurang-kurang cuba melawan jangkitan. Malangnya bukan semua kes berhasil sedemikian rupa.

Ada kes sukar di mana pegawai perubatan perlu mengeluarkan arahan agar sokongan mesin dihentikan, kerana tahu peluang pesakit untuk hidup tanpa bantuan mesin amat tipis. Faktor umur, rekod kesihatan lampau, reaksi tubuh mereka kepada jangkitan dan peratusan untuk sembuh diambil kira dengan teliti.

Walaupun tugas membuat keputusan itu jatuh ke bahu doktor, pelaksanaan arahan itu pula perlu dibuat jururawat seperti Juanita.

Pengalaman Juanita mengendalikan kes seorang jururawat veteran yang sudah berusia 50-an pada awal bulan April meninggalkan kesan dalam, berbanding banyak kes lain yang sudah ditempuhi sebelumnya.

Selepas arahan dikeluarkan untuk menamatkan sokongan mesin, individu seperti Juanita perlu menghubungi pihak keluarga bagi mengumumkan keputusan yang dibuat.

Reaksi pihak keluarga dalam kes pesakit itu amat sukar untuk didengari, walau sekuat mana pun dia cuba meyakinkan keluarga pesakit - ibu mereka nampak selesa dan tidak berada dalam kesakitan. Ketika panggilan itulah, Juanita akan merekodkan permintaan dan pesanan waris pesakit sekiranya ada.

Dalam kes pesakit wanita itu, waris meminta agar Juanita membenarkan waris bercakap dengan ibu mereka buat kali terakhir menggunakan telefon yang diletakkan di tepi telinga sepanjang tempoh kematian akan berlaku. Waris juga meminta Juanita memainkan muzik yang digemari pesakit sekurang-kurangnya bagi menggembirakan hati ibu mereka buat kali terakhir.

Apa saja permintaan asalkan dalam kudrat jururawat sepertinya akan dilaksanakan. Apabila semua sudah dimaklumkan, Juanita akan menarik langsir bagi melindungi pesakit daripada pandangan 7 lagi pesakit di sekeliling mereka.

Dia mematikan sistem penggera pada mesin dan mesin sokongan hidup itu pun dimatikan. Lima minit, kemudian jururawat veteran itu meninggal dunia.

Sepanjang lima minit itu, anaknya yang masih cuba bercakap dengan ibunya tidak menyedari apa yang telah berlaku.

United Kingdom menjadi antara negara-negara dalam benua Eropah yang terjejas teruk akibat Covid-19. Kadar kemasukan pesakit tak henti-henti berlaku di kebanyakan hospital, sehinggakan bilangan jururawat yang ada tidak mencukupi.

Bagi jururawat seperti Juanita yang bertugas khusus di ICU, nisbah jururawat dengan pesakit kebiasaannya ditetapkan pada kadar 1:1.

Dalam keadaan wabak masih melanda beliau terpaksa menjaga sehingga 3 pesakit serentak satu-satu masa. Ketika keadaan lebih ekstrim, seorang jururawat bakal ditugaskan mengawasi 6 orang pesakit tahap kritikal setiap masa.

Apa yang membimbangkan dalam menjalankan tugasnya, jururawat seperti Juanita merupakan kumpulan paling berisiko dijangkiti dan itulah yang terjadi pada seorang rakan sejawat beliau. Rakannya mula menampakkan simptom-simptom jangkitan sehingga terpaksa menjalani isolasi sendiri.

Tempat rakannya diambil alih seorang jururawat bidan terjun dari unit lain yang terpaksa dilatih segera, bagi mengharungi dugaan paling mencabar di Unit Rawatan Rapi.

Unit di mana Juanita berkhidmat mempunyai kadar satu kematian sehari setakat ini secara konsisten, menandakan tahap kesukaran yang mereka hadapi bagi membendung penularan wabak agak luar biasa kadar kematiannya - khusunya di Eropah.

Dihantui pesakit-pesakit yang terpaksa dibenarkan meninggal dunia apatah lagi tangan sendiri yang 'menyebabkan' kematian mereka; bukanlah sesuatu yang indah untuk dikenang. Namun Juanita menganggap itu semua adalah dugaan yang datang daripada tugasnya.

Lebih malang pada pertengahan bulan April, Juanita sendiri mula mengalami masalah kesihatan menyebabkan dia diminta bertugas dari rumah menjalankan kerja-kerja pentadbiran sebagai langkah berjaga-jaga.

Kami tak tahu seandainya langkah dasar sama dijalankan di negara kita ke atas pesakit Coviid-19, di mana pesakit dibenarkan untuk meninggal dunia tanpa sokongan mesin.

Jika ada, siapa yang diberikan tanggungjawab melaksanakannya; doktor atau jururawat? Berpeluh dahi memikirkan, bagaimana perasaannya bila kita tahu kita diberikan kuasa untuk memutuskan satu nyawa - hanya dengan memetik satu suis sahaja.

Artikel ini adalah terjemahan dan olahan semula artikel 'I spend the final moments with dying patients’ yang diterbitkan pada 20 April 2020 oleh BBC.


Adakah Ujian Saringan COVID-19 Boleh Membatalkan Puasa?

Bagi anda yang memabca artikel ini, anda harus bersyukur kerana diberi peluang untuk sekali lagi menikmati bulan yang sangat ditunggu-tunggu, iaitu bulan Ramadhan.

Semua umat Islam di seluruh dunia ketika ini tidak sabar untuk berpuasa.

Walaupun solat tarawih berjemaah di surau dan masjid tidak dibenarkan dan aktiviti penjualan di bazaar Ramadhan tidak dibenarkan, ia tidak memudarkan rasa keterujaan dalam hati kita semua.

Dan ketika ini pandemik COVID-19 yang meragut beratus-ratus ribu nyawa di seluruh dunia masih berleluasa, termasuklah di negara kita.

Ujian-ujian bagi mengesan penyakit ini masih aktif dilakukan (Nasopharyngeal Dan Oropharyngeal Swab)  dan proses melakukannya memerlukan sesuatu di masukkan ke dalam rongga hidung.

Nasopharyngeal swab dan Oropahryngeal swab adalah dua kaedah saringan yang dilakukan Kementerian Kesihatan Malaysia (KKM) bagi menentukan seseorang itu dijangkiti COVID-19, berdasarkan Garis Panduan Pengurusan COVID-19.

Alat swab yang dimasukkan melalui rongga hidung sehinggalah ke kawasan nasopharynx dikenali sebagai Nasopharyngeal swab.

Bagi kanak-kanak, alat swan tersebut dimasukkan pada kedalaman sekitar 4.8 sentimeter dan 8 hingga 12 sentimeter bagi orang dewasa.

Oropharyngeal swab pula dilakukan dengan memasukkan alat swab ke dalam mulut hingga ia mencapai kawasan di belakang anak tekak yang dikenali sebagai oropharynx.

Jadi, kedua-dua kaedah bagi menentukan pesakit positif COVID-19 ini menimbulkan persoalan sama ada ia akan membatalkan puasa atau tidak.

Ini kerana ramai yang beranggapan bahawa ia membatalkan puasa kerana memasukkan sesuatu ke dalam rongga pada kedalaman yang sepatutnya membatalkan puasa, dengan sengaja.

Menurut Jawatankuasa Fatwa Negeri Perlis melalui Profesor Madya Dato' Arif Perkasa Dr. Mohd Asri Zainul Abidin, setelah meneliti dalil-dalil yang dikemukakan secara perbandingan, badan ini mentajrihkan pendapat (memilih pendapat yang lebih kuat), iaitu mengatakan bahawa ujian saringan COVID-19 melalui kedua-dua kaedah swab ini sebagai TIDAK MEMBATALKAN PUASA.

Hukum ini dibuat oleh Jawatankuasa Fatwa Negeri Perlis berdasarkan hujah dan alasan seperti berikut:

Ujian saringan melalui Oropharyngeal swab dan Nasopharyngeal swab yang dilakukan ini sebenarnya tidak membawa gambaran dan makna bahawa seseorang itu makan atau minum, yang mana menjadi sebab kepada batalnya puasa, dengan ijmak ulama.

Jadi dengan ini, puasa yang sah secara yakin tidaklah boleh dianggap batal hanya dengan sesuatu yang syak atau hanya dengan sekadar andaian.

Terdapat perbezaan pendapat yang luas dalam kalangan ulama mazhab yang timbul apabila berkaitan dengan isu menjadikan memasukkan sesuatu ke dalam al-Jauh (rongga dalam) sebagai alasan pembatalan puasa.

Pandangan yang ditajrihkan iaitu ujian swab seperti yang diterangkan di atas tidak membatalkan puasa, bertepatan dengan pandangan sebahagian ulama mazhab Hanafi.

Ini kerana para ulama ini mensyaratkan bahawa sesuatu yang masuk ke dalam al-Jauh mestilah sesuatu yang kekal berada di dalamnya, serta tidak bersambung dengan sesuatu yang lain yang terdapat di luar badan.

Malah, al-Majma' al-Fighi al_islam dalam majalah al-Majma', 10/ 453-455 juga telah menyenaraikan berkenaan dengan beberapa masalah perubatan yang tidak membatalkan puasa, sebagai sokongan tambahan kepada pendapat ini.

Ia termasuklah "memasukkan gastroscope iaitu teropong perut, ke dalam perut tanpa sebarang bendalir atau seumpama dengannya".

Maka jika diteliti, ujian saringan swab yang hanya melibatkan proses memasukkan alatan swab ke dalam rongga mulut atau hidung bagi mengambil sampul yang diperlikan dan kemudian dikeluarkan semula, juga tidak menyebabkan puasa seseorang itu batal.

Selain itu, Majlis Fatwa Emiriah Arab Bersatu (UAE) menyatakan bahawa umat Islan tidak perlu mengelak daripada membuat ujian COVID-19 kerana takut puasa mereka akan terbatal.

Menurut majlis Fatwa ini, melakukan ujian novel coronavirus yang melibatkan swab ke dalam hidung tidak membatalkan puasa.

Malah, mereka yang mempunyai gejala-gejala COVID-19 juga boleh memilih untuk tidak berpuasa pada bulan Ramadhan, menurut Majlis Fatwa UAE.


Bagaimana Malaysia Menjadi Lokasi Pertembungan China dan USA Ketika Ini

Adakah anda menyedari dalam tempoh beberapa jam lalu - kerajaan Amerika Syarikat baru saja menggerakkan dua kapal perang bernama USS America dan USS Bunker Hill, ke kawasan perairan milik negara kita?

Tindakan ini dikatakan berpunca daripada pencerobohan sebuah kapal milik negara China, yang sudah beberapa hari berada berdekatan dengan sebuah kapal milik syarikat petroliam negara kita bernama West Capella yang bertanggungjawab menjalankan penggalian.

Berdepan dengan masalah Covid-19 yang melanda, kerajaan China didakwa tidak menghentikan aktiviti mereka di bahagian Laut China Selatan - menceroboh masuk ke kawasan-kawasan yang dimiliki negara lain selain kita, Vietnam, Indonesia dan banyak lagi. Untuk tujuan apa pencerobohan ini berlaku?

Dilaporkan pada hari Jumaat lalu, kapal milik China bernama Haiyang Dizhi 8 (Geologi Marin 8) mula memasuki perairan negara kita. Kapal China itu dilaporkan diekori oleh 10 buah kapal lain, termasuk kapal milik pasukan militia lautan China dan pasukan pengawal lautan.

Insiden itu sangat mirip dengan satu insiden pada penghujung tahun 2019, selepas kapal yang sama menceroboh masuk perairan Vietnam.

China menyifatkan kemasukan kapal milik mereka itu hanyalah untuk menjalankan kerja-kerja penyelidikan bagi mengkaji gerakan seismik di kawasan itu.

Dalam insiden terbaru melibatkan Malaysia, wakil kerajaan China di Beijing menyifatkan tuduhan yang dilakukan oleh Amerika Syarikat bahawa China sedang melakukan tekanan bagi meluaskan wilayah mereka adalah keterlaluan. Reaksi Amerika Syarikat menghantar dua kapal perang, adalah turut dikritik China.

Beijing menuduh Amerika Syarikat sengaja mencipta isu bagi memburukkan nama mereka, serentak dengan propaganda Amerika Syarikat yang kerap kali menamakan virus penyebab Covid-19, sebagai 'virus Wuhan' dan berulang kali mahu Beijing bertanggungjawab atas penularan wabak.

Tidak tahu kenapa China sangat agresif dalam menunjukkan kekuatan mereka di perairan yang menjadi kawasan kontroversi dalam tempoh beberapa bulan ini.

Dalam insiden bertarikh 3 April 2020, sebuah bot nelayan milik Vietnam dilaporkan dilanggar oleh kapal peronda milik China - selepas China menuduh bot itu menceroboh sempadan negara mereka.

Jurucakap Beijing mengatakan bot nelayan Vietnam itu bertindak melanggar kapal peronda milik mereka, selepas amaran agar berpatah balik tidak diendahkan.

Vietnam merasakan kehadiran kapal peronda China di kawasan itu merupakan satu bentuk pelanggaran kedaulatan negara mereka - kerana kawasan itu milik negara mereka.

Selepas tentera Amerika Syarikat menggerakkan dua kapal perang milik mereka belayar di sekitar Laut China Selatan, kerajaan Amerika Syarikat mengesahkan kedudukan mereka ketika ini berada tidak jauh daripada West Capella yang masih belayar.

Jurucakap tentera Amerika Syarikat menyifatkan bantuan itu sebagai satu tanda sokongan, dalam menjaga kebebasan navigasi lautan yang mematuhi ketatapan prinsip sempadan antarabangsa yang sudah dipersetujui semua.

Haiyang Dizhi 8 mula hadir di perairan Malaysia pada 16 April 2020, dilaporkan secara rasmi melakukan kajian maritim.

Ketua Pengarah Agensi Penguatkuasaan Maritim Malaysia, Datuk Zubil Mat Som mengesahkan pencerobohan kapal milik China itu namun mengakui tidak dapat memastikan apakah tujuan sebenar kehadiran kapal itu ke sini.

Penganalisis berpendapat tindakan kerajaan Amerika Syarikat menghantar sokongan, bukanlah disebabkan oleh permintaan Malaysia - sebaliknya adalah usaha sendiri Amerika Syarikat bagi menekan kembali pengaruh China yang dilihat semakin berani melakukan provokasi demi provokasi.

Usaha kerajaan China meluaskan sempadan mereka dipercayai bermula dengan pembukaan bandar Sansha pada tahun 2012, yang didakwa menceroboh sempadan Vietnam.

Kerajaan China menukarkan kawasan tersebut menjadi sebuah pekan kecil dengan pembinaan landasan kapal terbang bukan komersial serta pelabuhan bagi membolehkan kapal berlabuh. Tindakan ini dilihat satu isyarat keras bahawa China tidak takut untuk mencabar tuntutan negara lain di kawasan tersebut.

Pada 18 April 2020, kerajaan China mengumumkan pembukaan dua buah unit pentadbiran baru yang bakal mentadbir kawasan-kawasan yang menjadi rebutan banyak negara.

Daerah Xisha dan daerah Nansha diumumkan pembukaannya secara rasmi oleh penyelia perbandaran dari Beijing, akan diletakkan di bawah bidang kuasa Wilayah Hainan.

Kedua-dua daerah ini merangkumi beberapa kepulauan yang ada serta kawasan perairan yang lebih luas, dengan keluasan lebih 20 juta kilometer persegi keseluruhannya dan hanya 20 km persegi kawasan daratan.

Pengumuman itu dikritik sebagai satu usaha China melukis semula garis sempadan antarabangsa sedia ada. Sehingga kini beberapa kawasan kepulauan seperti kepulauan Paracels dituntut oleh Vietnam, Taiwan dan China selain kepulauan Spratly yang menjadi rebutan lima negara : Malaysia, Filipina, Taiwan, Vietnam dan China.

Kes-kes sebegini bukanlah baru apabila melibatkan China dan usaha mereka meluaskan jajahan mereka. Nak tahu lebih lanjut latar belakang usaha China selama ini? Kami sudah melaporkan tentang isu Pulau Natuna yang menjadi titik perbalahan China dan Indonesia.

Kisah Pulau Natuna menarik, kerana mampu membuatkan kita lebih memahami ketamakan China meluaskan wilayahnya - serta mampu membuatkan kita tertanya; bagaimana ada orang Melayu sampai ke sana?


Pemenang Anugerah Nobel Dakwa Virus Covid-19 Dicipta Manusia

Dalam isu berkaitan Covid-19, penulis sebenarnya enggan menulis tentang topik tersebut berdasarkan kepada andaian atau gosip.

Namun apabila berita terbaru tentang penyelidik yang menemui virus HIV, Dr. Luc Montagnier dari Perancis mendakwa virus SARs-CoV-2 penyebab Covid-19 ciptaan manusia - itu adalah sesuatu yang menarik untuk dibincangkan.

Dr. Luc Montagnier adalah seorang pakar bidang virologi yang lahir pada tahun 1932 di Perancis, menjadi salah seorang penyelidik bersama Institut Pasteur di Perancis sebelum berhijrah ke Jiao Tong University di Shanghai, China.

Beliau adalah penyelidik kanan kumpulan yang diisytiharkan berjaya menemui virus punca jangkitan HIV (ketika itu digelar 'wabak gay' dan virus LAV) serta dianugerahkan Anugerah Nobel pada tahun 2008, berikutan penemuan itu. Beliau berkongsi anugerah itu dengan anak muridnya, seorang penyelidik wanita bernama Francoise Barre-Sinoussi.

Dakwaan virus penyebab Covid-19 adalah ciptaan manusia memang sudah berbulan-bulan berlegar, selepas bermulanya wabak tersebut.

Amerika Syarikat di bawah pentadbiran Donald Trump setakat ini menjadi pihak paling lantang menyokong dakwaan virus itu dihasilkan di makmal China namun tersebar selepas kebocoran atau kemalangan - mengakibatkan virus itu mula bebas.

Dakwaan-dakwaan seperti ini memang seronok diperkatakan, apatah lagi jika kita suka bercakap tentang teori konspirasi. Bagaimanapun, sehingga kini belum ada bukti menunjukkan kesahihan ke atas perkara itu.

Jika anda pembaca setia Iluminasi, kami sudah menerbitkan beberapa artikel yang memperjelaskan kepada anda bagaimana SARS-CoV-2 mempunyai kemampuan untuk menyerang bermacam jenis organ manusia. Kami juga sudah menerangkan bagaimana virus itu menyerang otak dan yang paling berkait dengan artikel ini - kami sudah menulis bagaimana virus itu mempunyai kemampuan mirip HIV.

Apa yang menarik, kajian tentang virus SARS-CoV-2 menyerang sistem daya tahan manusia kebanyakannya masih dalam peringkat awal - tetapi Dr. Montagnier secara jelas menyebut SARS-CoV-2 penyebab Covid-19 adalah ciptaan manusia, bukan datang dari kelawar seperti yang didakwa China.

Kenyataan itu dilakukan dua kali. Kali pertama dalam temuramah bersama pengacara podcast di Perancis dan yang kedua, ketika temuramah bersama stesen televisyen - beliau menamakan kecuaian atau kesilapan yang berlaku di makmal yang terletak di Wuhan, China sebagai punca utama semua yang berlaku.

Dr. Montagnier menjelaskan proses manipulasi yang telah dilakukan ke atas virus asal kelawar dengan penambahan beberapa rangkaian genome baru, mirip virus HIV merupakan satu perkara yang tidak mampu berlaku secara semulajadi.

Pada pendapat beliau, susunan genome virus itu merupakan satu kerja tangan seorang pakar biologi molekular yang sangat mahir. Tambah beliau, apa yang telah dilakukan ke atas virus itu mirip cubaan mengubah struktur virus itu bagi membolehkan penghasilan vaksin melawan HIV yang berkesan.

Bagaimanapun, dakwaan itu mendapat kritikan dahsyat daripada kumpulan penyelidik lain.

Menyedari kontroversi yang boleh melanda disebabkan kenyataan itu, kerajaan Perancis pantas mengeluarkan kenyataan mengkritik pandang Dr. Montagnier sebagai tidak berasas - kerana tidak ada hubungkait di antara makmal berstatus P4 di Wuhan dan SARS-CoV-2 ditemui setakat ini.

Bekas rakan sejawat beliau di Institut Pasteur, Olivier Schwartz menyamakan apa yang disebutkan Dr. Montagnier sebagai teori tanpa bukti. Penyelidik di Institut Pasteur sendiri telah pun mengkaji warisan genetik virus tersebut serta menemui persamaan dengan virus SARS-CoV-1 yang 80% menyerupai rangkaian genetiknya.

Kritikan lebih pedas datang daripada seorang pengamal-pengamal perubatan lain, khasnya melalui media sosial.

Seorang doktor perubatan dari Merida, Venezuela bernama Juan Carlos Gabaldon mengkritik Dr. Montagnier tidak lagi relevan pandangannya, disebabkan oleh tindakannya mempertahankan ilmu perubatan homeopati serta menjadi salah seorang pendokong gerakan anti vaksin.

Penjelasan lebih lanjut menafikan pandangan Dr. Montagnier, dibuat melalui penerbitan beberapa laporan kumpulan penyelidik. Dengan menggunakan kaedah perbandingan struktur virus HIV-1 dan SARS-CoV-2, penyelidik melaporkan mustahil wujud sebarang kemungkinan di antara kedua-dua virus.

Berdepan bermacam jenis tuduhan menjadi punca wabak berlaku, Wuhan Institute of Virology (WIV) sebelum ini hanya mengeluarkan kenyataan media, menafikan dakwaan ke atas mereka.

Namun serangan demi serangan yang dikepalai Presiden Amerika Syarikat, memaksa pengarah WIV Prof. Yuan Zhiming berhadapan dengan media buat pertama kali pada 19 April 2020 bagi memperjelaskan pendirian mereka.

Prof. Yuan direkodkan menyebut bahawa mustahil jangkitan berlaku dimulakan daripada apa yang ada dalam makmal mereka, kerana mereka tidak menjalankan sebarang kajian berkait dengan virus corona semasa wabak bermula. Selain itu, tidak ada petugas di makmal itu dijangkiti virus - menandakan tahap keselamatan yang mereka amalkan tidak terjejas integritinya.

Beliau menyifatkan tuduhan-tuduhan yang dihamburkan hanyalah spekulasi, disebabkan banyak pihak mahu mencari kambing hitam untuk dipersalahkan - sedangkan mereka sudahpun bekerjasama dengan WHO sendiri sejak mula, berkongsi sampel dan maklumat yang mereka perolehi.

Kenyataan itu yang jelas dibuat untuk menjawab tuduhan oleh Donald Trump dan sekutunya, pasti tidak akan dihiraukan mereka yang sudah memilih untuk menuduh WIV.

Ditambah dengan kenyataan yang dibuat seorang penyelidik ternama seperti Dr. Montagnier yang disegani diseluruh dunia, nyata akan menjadi peluru baru untuk China terus didesak sekutu-sekutu Amerika.


Bagaimana Harga Minyak Boleh Menjadi Negatif Dan Apa Maksudnya?

Seluruh dunia terkejut apabila harga minyak Amerika Syarikat telah menjadi negatif untuk kali pertama dalam sejarah pada 20 April 2020, di tengah-tengah penurunan permintaan yang paling dahsyat dalam tempoh 25 tahun.

Kebanjiran minyak yang tidak diperlukan di pasaran membuatkan West Texas Intermediate (WTI), penanda aras harga minyak bagi AS, telah menjunam hampir - $40 setong selepas kejatuhan terpantas dalam sejarah.

Ini sekaligus bermakna pengeluar membayar kepada pembeli untuk mengambil alih minyak dari pegangan mereka. iluminasi.com kongsikan 6 persoalan yang mungkin bermain di minda anda mengenai perkara ini.

Harga minyak telah menurun dengan secara berterusan di pasaran global sejak novel coronavirus mula-mula meletus di China pada akhir tahun 2019.

Sejak itu, penutupan aktiviti ekonomi secara besar-besaran dan laluan perjalanan untuk mengekang penyebaran virus telah menghapuskan permintaan minyak kerana pengangkutan tidak digunakan malah telah terhenti.

Namun, pengeluar minyak terus menjalankan aktiviti mengepam minyak dari telaga mereka, menyebabkan ketidakseimbangan yang tersangat tinggi antara pembekalan minyak yang berlebihan dan penurunan permintaan terbesar selama 25 tahun.

Secara ringkas, pengeluar minyak membayar kepada pembeli untuk mengambil alih stok minyak kerana kemudahan penyimpanan mereka telah tersangat penuh.

Pada tahap pasaran paling teruk, sebuah syarikat minyak mungkin telah membayar sekitar $ 40 untuk setiap tong minyak jika seseorang sanggup atau mahu mengambilnya.

Pembeli perlu mengambil kira kos pengangkutan minyak dari telaga ke pelabuhan perkapalan, atau kemudahan penyimpanan, di mana ia mungkin perlu ditahan hingga enam bulan, yang akan menelan belanja yang agak besar.

Mereka juga perlu berharap bahawa harga minyak akan naik semula pada akhir tahun ini untuk mendapatkan pulangan dari "pelaburan" berisiko ini.

Tidak ada syarikat minyak yang ingin "menjual" minyak mentah mereka dengan mengal;ami kerugian, maka banyak pengeluar cenderung untuk menutup telaga mereka sehingga pasaran pulih.

Lebihan minyak di dunia sangat ketara di AS, di mana mereka menghasilkan sekitar 10 juta tong minyak setiap hari.

Ini membuatkan tangki simpanan minyak menjadi tersangat penuh dan menyebabkan syarikat minyak terdesak untuk menjual lebihan tong mereka.

Di wilayah lain, termasuk UK, harga minyak sebahagiannya masih di atas paras sifar kerana mereka berhadapan kos pengangkutan yang lebih rendah dan akses yang lebih mudah ke pelabuhan.

Namun, tidak ada pasaran minyak di dunia yang tidak terkesan dengan krisis ini.

Penanda aras harga minyak antarabangsa yang dikenali sebagai minyak mentah Brent, kini masih berada lebih dari $20 setong, namun telah merudum sekitar dua pertiga sejak Januari, menjadi yang terendah dalam tempoh 18 tahun.

Harga petrol kemungkinan akan turun dengan mendadak tahun ini kerana kejatuhan harga minyak secara tiba-tiba dan ia mungkin akan mengambil masa yang agak lama untuk pulih semula.

Tetapi perlu diingat bahawa harga yang anda bayar untuk mengisi minyak di stesen minyak bukanlah sesuatu yang tepat bagi menggambarkan pasaran minyak kerana harga petrol dan diesel adalah termasuk dengan cukai pemerintah dan margin keuntungan bagi penjual.

Harga minyak negatif yang berlaku di AS tidak akan kekal lama, dan ini tidak bermakna anda akan dibayar oleh pengusahan stesen minyak untuk mengisi minyak.

Harga minyak AS yang negatif merujuk khas kepada harga minyak mentah pada bulan Mei, bulan di mana permintaan minyak dijangkakan menjadi yang terendah dan bekalan dijangkakan yang tertinggi.

Dari 21 April, peniaga minyak akan mula berusaha bersungguh-sungguh untuk menjual tong bagi penghantaran pada bulan Jun, dan ini dijangkakan akan mendapat harga yang jauh lebih tinggi.

Pemulihan harga pasaran minyak akan bergantung kepada seberapa cepat permintaan untuk bahan bakar pengangkutan ini meningkat.

Malah, tindakan negara-negara yang bakal menghentikan sekatan perjalanan dan perintah berkurung juga akan mempercepatkan pemulihan harga pasaran.

Namun, kesan daripada krisis COVID-19 ini mungkin akan memanjangkan derita kewangan bagi pengeluar minyak sehingga tahun 2021.